title: Etola

text: Yhtymän perinteisten kumi- ja muovituotteiden lisäksi tuotevalikoimaan kuuluvat nykyisin myös työsuojelutuotteet, , kiinnitystarvikkeet ja hydrauliikka sekä laakerit ja voimansiirtotarvikkeet, työkalut ja sähkötyökalut, hionta- ja hitsauslaitteet ja -tarvikkeet, elektroniikan komponentit ja kiinteistönhoitolaitteet ja -tarvikkeet. Teollisuustuotteiden lisäksi Etola-yhtiöön kuuluu vähittäiskauppaketju Talous Etola, veneilyalan erikoisliike Maritim sekä rakennustarvikealalla toimiva Kumuko.


title: Etola

text: Standardituotteissa Etola toimii yhteistyössä suurten kansainvälisten markkinajohtajien kanssa, erikoistuotteita se valmistaa itse Suomessa.


title: Etola

text: Etolan on perustanut Johan August Etholén 1930-luvun alussa. Etholénin saatua potkut huonon taloustilanteen vuoksi hän osti itselleen kolme kumikauppaa. Toiminnan alettua laajentua Etholén aloitti erilaisten kumituotteiden valmistuksen. Kauppoja oli Turussa ja kaksi Helsingissä, joista yksi Helsingissä sijaitsevista on vielä toiminnassa. Etola-yhtiöillä on töissä yli 1 600 henkilöä.


title: Etola

text: Yhtymän perinteiset päätoimialat ovat teollisuuskumit, -muovit, -teipit, johdintarvikkeet, työsuojelutuotteet, tiivisteet, kiinnitystarvikkeet ja hydrauliikka. Nykyään toimitusohjelmaan kuuluvat myös laakerit ja voimansiirtotarvikkeet, työkalut ja sähkötyökalut, hionta- ja hitsauslaitteet ja -tarvikkeet, elektroniikan komponentit ja kiinteistönhoitolaitteet ja -tarvikkeet. Yleisestä teollisuustuotteiden myynnistä vastaa Etra Oy.Venetarvikkeiden myynnistä vastaavan Maritimin tuotevalikoima käsittää yli 15 000 eri nimikettä venealan tarpeisiin. Yritys markkinoi pelastautumisvälineitä sekä harrastajille että ammattikäyttöön. Tuotteita jälleenmyyvät muun muassa erilaiset venetarvikeliikkeet. Tämän lisäksi Maritimin venetarviketukku markkinoi tuotteita veneteollisuudelle, venevarustamoille ja telakoille. Tukulla on Suomessa yli tuhat asiakasta.


title: Etola

text: Vähittäismyynti tapahtuu Talous Etolaan kuuluvien liikkeiden kautta. Perinteisten kumi- ja muovituotteiden rinnalla myydään sisustus- ja lahjatavaroita, kalusteita ja lastenvaatteita.


title: Koripallon Suomen cup 2009

text: Koripallon Suomen cup 2009 oli kaikkiaan 22. koripallon Suomen cupin järjestämisvuosi. Cup-mestaruuden voitti Espoon Honka.


title: Koripallon Suomen cup 2009

text:
Ottelut pelattiin 23. elokuuta mennessä.
Otteluparit arvottiin 24. elokuuta mennessä ja ottelut pelattiin 6. syyskuuta mennessä.


title: Koripallon Suomen cup 2009

text: Parit arvottiin 7. syyskuuta ja ottelut pelattiin 16. syyskuuta mennessä.


title: Koripallon Suomen cup 2009

text: Puolivälierät pelattiin pääasiassa 23. syyskuuta, mutta Fokopon ja Porvoon Tarmon välinen peli pelattiin päivää aikaisemmin.


title: Mendet

text: Mendet ovat Sierra Leonen keski- ja kaakkois-osissa sekä Liberiassa asuva kansa. Joitain mendejä asuu myös Guineassa. Vuonna 1983 heitä arvioitiin olevan 1,2 miljoonaa henkeä, joista 1,1 miljoonaa Sierra Leonessa.


title: Mendet

text: Mendejen puhuma menden kieli kuuluu mandelaisiin kieliin. 1900-luvun alussa sitä varten luotiin omaperäinen mende-kirjoitus. Kansa jakaantuu kolmeen etniseen ryhmään: "spa", "seva" ja "ko". Mendejen pääelinkeinoja ovat maanviljely ja karjanhoito. Heidän käsityötaiteensa on kehittynyttä. Suurin osa mendeistä harjoittaa perinteistä uskontoa, osa on muslimeja tai kristittyjä.


title: Mende-kirjoitus

text: Mende-kirjoitus eli kikakui on Sierra Leonessa ja Liberiassa puhuttua mandelaista menden kieltä varten laadittu omaperäinen tavukirjoitusjärjestelmä.


title: Mende-kirjoitus

text: Mende-kirjoituksen loi vuonna 1921 räätäli Kisimi Kamara. Hän tunsi vai-kirjoituksen, joka on ilmeisesti toiminut menden kirjoitusjärjestelmän mallina. Arabialaisesta kirjoituksesta on lainattu diakriittisten pistemerkkien käyttö. Mende-kirjoituksen muunnelmat sisältävät 186–192 tavumerkkiä, joista osa on muodostettu diakriittien avulla 42:sta kirjainmerkistä. Mukana on ilmeisesti myös alkuperältään piktografisia merkkejä. Mende-kirjoitusta käytettiin etupäässä yksityisessä kirjeenvaihdossa. Vuoden 1940 jälkeen sen syrjäytti latinalainen kirjaimisto.


title: Raparperitaivas (kirja)

text: Raparperitaivas on Santtu Luodon 2004 kirjoittama kirja Leevi and the Leavingsin tärkeimmistä vaiheista. Se perustuu pääosin pitkäaikaisempien muusikoiden haastatteluihin studiokokemuksista sekä Gösta Sundqvistin lehdissä antamiin lausuntoihin vuosien saatossa. Kirjan nimi tulee 1991 julkaisusta yhtyeen studioalbumista ja samannimisestä hittikappaleesta.


title: Mustafa IV

text: Mustafa IV (8. syyskuuta 1779 – 15. tai 16. marraskuuta 1808) oli Osmanien valtakunnan sulttaani 1807–1808. Hän oli sulttaani Abd-ul-Hamid I:n ja sulttaanitar Nuketsezan poika. Mustafa oli luonteeltaan ahne, ovela ja heikkohermoinen ja käytti aikansa mieluummin elämän nautintoihin kuin opiskeluun äitinsä johdolla. Hän nousi valtaistuimelle 28-vuotiaana 29. toukokuuta 1807 enonsa sulttaani Selim III:n tilalle, joka syöstiin valtaistuimelta Kabkci Mustafan johtamassa kapinassa. Hänen valtakautensa jäi kuitenkin lyhyeksi, sillä Alemdar Mustafa Pasan kokoama armeija syrjäytti hänet jo seuraavana vuonna ja nosti valtaan Mahmud II:n.


title: Etra

text: Etra Oy on suomalainen teknisen kaupan erikoisliike, joka tarjoaa erilaisia teollisuustuotteita ja palveluita.


title: Etra

text: Etola-yhtiöt työllistää yli 1 500 ihmistä, joista noin 1 100 työskentelee teollisuustuotteiden parissa. Teollisuus Etolan, TKA-Yhtymän, Pohjolan Tekniikan sekä useiden muiden paikallisten yritysten yhdistyttyä vuonna 2007 valittiin uuden yhtiön nimeksi ETRA Oy.


title: Etra

text: Etran päätoimialat ovat teollisuuskumit, teollisuusmuovit, teollisuusteipit, johdintarvikkeet, työsuojelutuotteet, tiivisteet, kiinnitystarvikkeet ja hydrauliikka. Toimitusohjelmaan kuuluvat myös laakerit, voimansiirtotarvikkeet, työkalut, sähkötyökalut, elektroniikan komponentit, hionta- ja hitsauslaitteet sekä kiinteistönhoitotarvikkeet. Nykyisin Etra myy kaikkia Etola-yhtiöiden teollisuustuotteita.


title: Etra

text: Etran jakelukanavaan kuuluu 37 Etra Megacenteriä Suomessa. Toimipisteet koostuvat noutomyymälästä, paikallisvarastosta ja asiantuntevasta asiakaspalvelusta. Paikallisyksiköt ja keskusvarastot toimivat yhteisessä tietojärjestelmässä, joka sisältää yli 180 000 varastonimikettä. Etra Megacentereiden koko vaihtelee 500-4 000 m²:n ja henkilöstömäärät 5-40 henkilön välillä. Megacentereiden paikallisvarastot koostuvat määritetyn standardivalikoiman lisäksi paikallisten asiakkaiden tarpeiden mukaisesta tuotevalikoimasta.


title: Etra

text: Yleisimmin käytettyjä logistiikkapalveluita ovat:


title: Etra

text: Alihankintapalveluihin kuuluvat mm:


title: Olavi Matalapuro

text: Niilo Ensio Nevalainen, kirjailijanimi Olavi Matalapuro (1921 Pielisjärvi – 1970) oli suomalainen näytelmäkirjailija.


title: Pentti Konttinen

text: Pentti Johannes Konttinen (22. lokakuuta 1932 Käkisalmi – 16. syyskuuta 1969 Jyväskylä) oli suomalainen kirjailija. Hän kirjoitti sekä romaaneja että asiatekstejä. Konttinen oli myös pitkään mukana Keski-Suomen kirjailijat ry:n toiminnassa.


title: Lauri Immonen

text: Lauri Immonen (2. syyskuuta 1913 Impilahti – 26. elokuuta 1979 Outokumpu) oli suomalainen kansakoulunopettaja ja kirjailija.


title: Lauri Immonen

text: Laatokan Mantsinsaarelta kotoisin ollut Immonen asui sodan jälkeen Forssassa ja Tammelassa vuosina 1945-1976. Immonen kuvasi teoksissaan talvisodan tapahtumia Laatokan rintamalla käyttäen aineistona arkistojen asiakirjoja, päiväkirjoja sekä taisteluissa mukana olleiden henkilöhaastatteluja. Kirja "Kaksi tykkiä : Mantsinsaari talvisodassa" kertoi Mantsinsaaren taisteluista ja "Unohdettujen rintama" Petäjäsaaren taistelusta.


title: Lauri Immonen

text: Immonen kirjoitti myös radiodokumentteja ja lehtiartikkeleita muun muassa Forssan Lehteen.


title: Selim III

text: Selim III (24. joulukuuta 1761 – 28. heinäkuuta 1808) oli Osmanien valtakunnan sulttaani 1789–1807. Hän oli sulttaani Mustafa III:n ja georgialaissyntyisen sulttaanitar Mihrisahin poika. Ennustajat väittivät, että hänestä tulisi maailmanvalloittaja, joten hänen isänsä järjesti hänen syntymänsä kunniaksi seitsenpäiväisen juhlan. Selim varttui palatsin rakastavassa ja sivistyneessä ilmapiirissä. Hän piti kirjallisuudesta ja taiteesta ja etenkin kalligrafiasta. Hän oli myös lahjakas runoilija, muusikko ja säveltäjä ja osasi puhua sujuvasti arabiaa ja persiaa.


title: Selim III

text:
Mustafa III halusi pojasta seuraajansa, mutta hänen kuoltuaan sydänkohtaukseen 21. lokakuuta 1774 valtaistuimelle nousi Selimin eno Abd-ul-Hamid I. Abd-ul-Hamidin kuoltua viisitoista vuotta myöhemmin Selimistä tuli viimein sulttaani 28-vuotiaana 7. huhtikuuta 1789. Ranskan suuri vallankumous samana vuonna vaikutti myös Selimin hoviin.
Selim oli paitsi syvästi uskonnollinen ja isänmaallinen myös uudistusmielinen hallitsija, joka halusi modernisoida Osmanien valtakunnan. Hän uudelleenjärjesti virkakoneistoa yrittäessään poistaa korruptiota ja nepotismia. Hän halusi uudistaa asevoimansa ja haki aktiivisesti tietotaitoa maailmalta. Vuonna 1795 ruotsalaisia upseereja ja laivanrakentajia saapui Istanbuliin kehittämään laivastoa. Kansa piti hänestä ja toivoi, että nuori sulttaani nostaisi valtakunnan entiseen loistoonsa.


title: Selim III

text: Napoleonin nousun myötä osmanien valtakuntaan alkoi kohdistua paineita siihen saakka ystävällismielisen Ranskan taholta. Vuoden 1797 Campo Formion rauhan myötä Ranskasta tuli rajanaapuri Selimin valtakunnan kanssa. Vuonna 1805 Selim oli pakotettu tunnustamaan Napoleon Ranskan keisariksi, sillä hän halusi Ranskasta vahvan liittolaisen Venäjää vastaan.


title: Selim III

text: Selim syrjäytettiin vallasta 29. toukokuuta 1807 janitsaarien kapinassa ja hänen tilalleen tuli Mustafa IV. Mustafan miehet tappoivat hänet vuotta myöhemmin valtakuntaa koetelleissa levottomuuksissa. Hänet haudattiin isänsä viereen Lalelin moskeijaan Konstantinopolissa.


title: Senusit

text: Senusit (arabiaksi "as-sanusija") ovat Muhammad bin Ali as-Sanusin vuonna 1837 perustama pohjoisafrikkalainen sufiveljeskunta. As-Sanusin kuoltua veljeskuntaa johtivat hänen poikansa al-Mahdi (1844–1902) ja Muhammad aš-Šarif (1846–1896). Ensimmäinen toimi etupäässä veljeskunnan hallinnollisena ja sotilaallisena johtajana, jälkimmäinen hengellisenä auktoriteettina.


title: Senusit

text: Veljeskunnan keskeisintä tukialuetta oli Kyrenaika. Sen kannattajia oli myös Hijazissa, Tripolitaniassa, Egyptissä, Sudanissa ja Tunisian eteläosassa. Lähetystyötä harjoitettiin etelä-Saharan, Tšadin ja Sudanin mustaihoisen väestön keskuudessa. Eteläsuuntausta vahvisti myös veljeskunnan päämajan siirtäminen Al-Džawfiin Kufran keitaalle. Eurooppalaiset siirtomaavallat, Turkki ja egyptiläiset yrittivät turhaan käyttää senuseja hyväkseen keskinäisessä kamppailussaan. Veljeskunta vastusti myös Sudanin mahdikapinaa. Tšadjärvellä vuonna 1899 alkaneet yhteenotot ranskalaisten kanssa päättyivät senusien tappioon vuonna 1902.


title: Senusit

text: Al-Mahdin kuoltua veljeskunnan johtoon asettui hänen veljenpoikansa Ahmad aš-Šarif (kuoli 1933), joka ryhtyi johtamaan Italian-vastaisia sotatoimia. Taistelut jatkuivat vaihtelevalla menestyksellä ensimmäisen maailmansodan alkuun sakka, jolloin Turkin ja Saksan puolelle asettuneet senusit kärsivät tappion Italian ja Britannian joukoille. Ahmad aš-Šarif pakeni Istanbuliin ja veljeskunnan johtajuus siirtyi al-Mahdin pojalle Idris as-Sanusille (1890–1983). Italialaiset tukahduttivat verisesti senusien johtaman Libyan vastarintaliikkeen 1930-luvun alkuun mennessä. Vuonna 1951 veljeskunnan päämiehestä Idris as-Sanusista tuli itsenäisen Libyan kuningas. Vuoden 1969 vallankumouksen jälkeen järjestön toimintaa on pyritty rajoittamaan.


title: Senusit

text: As-Sanusin kehittämään veljeskunnan ideologiaan kuluu teokraattinen valtioihanne ja kielteinen suhtautuminen kontakteihin ei-muslimeiden kanssa. Pyhää sotaa pidettiin äärimmäisenä puolustuskeinona toisuskoisten hyökkäyksiä vastaan. Senusien rituaali koostuu muilta veljeskunnilta lainatuista aineksista. Ekstaattinen käyttäytyminen, laulu ja tanssi olivat kiellettyjä, mutta myöhemmin sääntöjä lievennettiin.


title: Ilissos

text:
Ilissos (, ) oli joki antiikin Ateenassa. Nykyisin se on suurimmaksi osaksi muutettu kulkemaan maan alla. Joki sai alkunsa Hymettos-vuorelta ja virtasi Akropoliin eteläpuolitse. Ilissos yhtyi sivujokeensa Eridanokseen Akropoliin länsipuolella. Myöhemmin se yhtyi Kefissosjokeen, ja näiden vedet virtasivat edelleen Faleroninlahteen.
Antiikin aikana joki virtasi Ateenan kaupunginmuurin eli Themistokleen muurin ulkopuolella. Platonin "Faidroksessa" joen vehreät rannat esitetään yhtenä Sokrateen lempipaikoista filosofoinnille. Jokea pidettiin pyhänä, ja sen varrella oli useita pyhäköitä. Joen varrella sijaitsivat myös muun muassa Panateenalainen stadion, Kynosargesin gymnasion, Artemis Agroteran temppeli sekä Kallirrhoen lähde. Nykyisin joesta on näkyvissä vain pieni alue Olympian Zeuksen temppelin raunioiden eteläpuolella. Joki oli merkittävä makean veden lähde kaupungille, ja sen vesi oli puhtaampaa kuin Eridanoksen, josta tuli myöhemmin ennemminkin viemäri. Ilissos katettiin 1950-luvulla Ateenan valtateiden rakentamisen yhteydessä.


title: Ilissos

text: Kreikkalaisessa mytologiassa Ilissos oli myös jokeen yhdistetty puolijumala, joka oli Poseidonin ja Demeterin poika. Häntä palvottiin Ardettos-kukkulalla Olympian Zeuksen temppelin lähellä sijainneessa pyhätössä. Ilissos oli kuvattuna muun muassa Parthenonin läntisessä päätykolmiossa, mikä osoittaa joen merkitystä kaupungille.


title: Jarkko Kokko

text: Jarkko Kokko (s. 4. helmikuuta 1971) on pelaajauransa lopettanut suomalainen pesäpalloilija. Hän on eräs kaikkien aikojen menestyneimmistä pesäpalloilijoista. Pelaajauransa aikana hän on voittanut 8 Suomen mestaruutta ja yhden hopean Sotkamon Jymyn ja Pattijoen Urheilijoiden joukkueissa. Kokko valittiin Vuoden pelaajaksi kaksi kertaa (1995 ja 2002), ja hän esiintyi Itä-Länsi-ottelussa 12 kertaa. Kokko pelasi uransa pääasiassa polttolinjassa ja kotiuttajana, saavuttaen 629 lyötyä ja 375 tuotua juoksua 401 runkosarjaottelussa.


title: Jarkko Kokko

text: Lopetettuaan uransa kauden 2008 SM-kullan jälkeen Kokko siirtyi seuransa Pattijoen Urheilijoiden pelinjohtajaksi.


title: Jarkko Kokko

text: Kokko palasi pelikentille ja pelasi Kempeleen Kirin Ykköspesisjoukkueessa kaudella 2011.


title: Jarkko Kokko

text: Kaudella 2014 hän toimii Kempeleen Kirin naisten Superpesisjoukkueen pelinjohtajana.


title: Momoko Tsugunaga

text: Momoko Tsugunaga (, s. 6. maaliskuuta 1992, Chiban prefektuuri) on japanilainen entinen poplaulaja. Hän kuului Hello! Projectiin ja esiintyi sen alla toimivissa yhtyeissä Berryz kōbō ja Buono!, jonka johtajana hän toimi, ja myöhemmin Country Girls -yhtyeessä.


title: Momoko Tsugunaga

text: Musiikkiuransa lisäksi Tsugunaga esiintyi usein television keskusteluohjelmissa. Julkaistuaan kokoelma-albumin vuonna 2017 hän vetäytyi julkisuudesta.


title: Kolonáki

text:
Kolonáki (, ”Pieni pylväs”) on kaupunginosa Ateenassa Kreikassa. Se sijaitsee Ateenan keskustan itäpuolella Lykavittós-kukkulan ja Sýntagma-aukion välisellä alueella ja kuuluu kaupungin 1. suuralueeseen. Kaupunginosa on saanut nimensä sen keskusaukiolla Kolonáki-aukiolla olevasta antiikin aikaisesta pylväästä.
Kolonáki on vaurasta ja hyvin hoidettua aluetta, ja siellä on kalliimpia asuintaloja, liikkeitä ja ravintoloita. Kaupunginosassa sijaitsevat muun muassa Bysanttilainen ja kristillinen museo, Benaki-museo ja Sotamuseo, jotka sijaitsevat alueen valtaväylän Vasilíssis Sofías -kadun varrella, sekä Kykladisen taiteen museo.


title: Kolonáki

text: Alueen antiikin aikaisiin löydöksiin kuuluvat Aristoteleen perustaman peripateettisen koulukunnan käyttämän Lykeionin gymnasionin rauniot, jotka sijaitsevat Rigíllis-kadun varrella.


title: Kolonáki

text: Kaupunginosan eteläpuolella sijaitsee Kansallispuutarha sekä Anáktoran kaupunginosa, pohjoispuolella Exárcheia ja Pefkákia sekä Lykavittós-kukkula.


title: Arc de Triomf

text: Arc de Triomf on riemukaari Barcelonan kaupungissa Kataloniassa. Sen suunnitteli arkkitehti Josep Vilaseca i Casanovas vuoden 1888 maailmannäyttelyn pääportiksi. Kaari on koristeltu useiden katalonialaistaiteilijoiden tekemillä veistoksilla.


title: Ilkka Pitkänen

text: Ilkka Pertti Pitkänen (s. 14. lokakuuta 1949 Helsinki) on suomalainen kirjailija. Hänen isänsä oli Matti A. Pitkänen.


title: Sami Haapakoski

text: Sami Haapakoski (s. 19. huhtikuuta 1982 Ylivieska) on suomalainen pesäpalloilija, joka pelaa Vimpelin Vedossa. Hän on edustanut aiemmin Puijon Pesistä ja Pattijoen Urheilijoita. Nykypesäpallon kirkkaimpiin tähtiin kuuluva Haapakoski on tunnettu erittäin nopeana etenijänä ja tehokkaana polttajana. Hän nousi Superpesiksen kaikkien aikojen etenijäkuninkaaksi kaudella 2014, ohittaessaan tilaston kärjessä olleen Janne Vuorisen. Lisäksi hänen nimissään on yhden kauden ennätys tuoduissa juoksuissa, 78, joka syntyi kaudella 2011. Haapakoski on pelannut Itä–Länsi-otteluissa yhtäjaksoisesti kaudesta 2004 lähtien.


title: Sami Haapakoski

text: Varsinaiselta ammatiltaan Haapakoski on nuohooja.


title: Rosario Murcia-Gangloff

text: Rosario Murcia-Gangloff (o.s. Murcia, s. 23. syyskuuta 1964 Lyon, Rhône, Ranska) on ranskalainen kestävyysjuoksija.


title: Rosario Murcia-Gangloff

text: Rosario Murcia-Gangloff, silloiselta sukunimeltään Murcia, sijoittui Splitin EM-kilpailuissa 1990 20:nneksi 10 000 metrin juoksussa ajalla 33.44,44. Sevillan MM-hallikilpailuissa 1991 hän sijoittui 3 000 metrin juoksussa kuudenneksi ajalla 8.56,20. Samana vuonna Tokion MM-kilpailuissa hän karsiutui 3 000 metrin juoksun alkuerissä. Barcelonan 1992 olympialaisissa hän karsiutui 10 000 metrin juoksun alkuerissä. Stuttgartin MM-kilpailuissa 1993 hän sijoittui 10 000 metrillä 18:nneksi ajalla 32.54,65. Helsingin EM-kilpailuissa 1994 hän sijoittui maratonilla 29:nneksi ajalla 2.43.15. Göteborgin MM-kilpailuissa 1995 hän karsiutui 5 000 metrin juoksun alkuerissä.


title: Rosario Murcia-Gangloff

text: Maastojuoksun arvokilpailuissa Gangloff saavutti kolme joukkuemitalia: MM-pronssia 1988, MM-hopeaa 1989 sekä EM-pronssia 1995. Hänen henkilökohtaiset sijoituksensa maastojuoksun MM-kilpailuissa olivat 30:s vuonna 1988, 93:s vuonna 1989, 50:s vuonna 1991, 80:s vuonna 1992 ja 41:s vuonna 1995 sekä maastojuoksun EM-kilpailuissa 21:s vuonna 1995.


title: Rosario Murcia-Gangloff

text: Murcia-Gangloff voitti Ranskan mestaruuden 5 000 metrin juoksussa vuonna 1995 sekä 10 000 metrin juoksussa vuosina 1990, 1992 ja 1993. Huhtikuussa 1992 hän juoksi 10 000 metrillä Ranskan ennätyksen 31.42,83.


title: Rosario Murcia-Gangloff

text: Murcia-Gangloff sairastaa glaukoomaa.


title: Kari Hakkarainen

text: Kari Hakkarainen (s. 17. huhtikuuta 1969) on uransa lopettanut suomalainen pesäpalloilija. Erinomaisena vaihtolyöjänä tunnettu Hakkarainen muodosti 1990-luvulla yhdessä Sami Sirviön ja Janne Vuorisen kanssa Sotkamon Jymyn kärjen. Hakkarainen lopetti uransa vuonna 2001, mutta teki lyhyen paluun pääsarjatasolle loppukaudella 2007. Hakkarainen edusti koko uransa ajan Sotkamon Jymyä. Ammatiltaan hän on sähköasentaja.


title: Kari Hakkarainen

text: Hakkarainen voitti urallaan seitsemän Suomen mestaruutta ja kärkilyöntitilaston neljä kertaa (1993,1994, 1996 ja 1998). Vuoden pesäpalloilijaksi hänet valittiin 1996.Lisäksi hänet palkittiin kauden parhaalle sisäpelaajalle myönnettävällä kultaisella mailalla kolmesti (1993, 1996 ja 1998).


title: Kari Hakkarainen

text: Saku Hakkarainen, Hakkaraisen poika, oli myös pääsarjatason pesäpalloilija. Hän edusti isänsä tavoin Sotkamon Jymyä, ja voitti kaudella 2013 ensimmäisen Suomen mestaruutensa. Hakkarainen lopetti pelaajauransa kauteen 2018.


title: Françoise Bonnet

text: Françoise Bonnet (s. 8. huhtikuuta 1957 Montluçon, Allier, Ranska) on entinen ranskalainen kestävyysjuoksija, joka menestyi parhaiten maratonilla.


title: Françoise Bonnet

text: Bonnet edusti Ranskaa neljien arvokisojen maratonilla. Soulin 1988 olympialaisissa hän sijoittui 14:nneksi ajalla 2.32.36. Splitin EM-kilpailuissa 1990 hän sijoittui kuudenneksi ajalla 2.37.55, Tokion MM-kilpailuissa 1991 sijalle 20 ajalla 2.48.57 sekä Helsingin EM-kilpailuissa 1994 sijalle 34 ajalla 2.49.00.


title: Françoise Bonnet

text: Bonnet voitti Ranskan mestaruuden 3 000 metrin juoksussa ja maratonilla vuonna 1986. Syyskuussa 1985 hän juoksi maratonilla epävirallisen Ranskan ennätyksen 2.33.44. Hän edusti IS Montluçon -seuraa, on pituudeltaan 163-senttinen ja painoi kilpavuosinaan 48 kiloa.


title: Édouard-Léon Scott de Martinville

text: Édouard-Léon Scott de Martinville (25. huhtikuuta 1817 – 26. huhtikuuta 1879) oli ranskalainen Pariisissa asunut kustantaja ja kirjakauppias. Hänet tunnetaan fonoautografin, varhaisimman tunnetun äänen tallennuskoneen keksijänä. Fonoautografi patentoitiin hänen nimellään 1857 patenttinumerolla 17 897/31 470.


title: Édouard-Léon Scott de Martinville

text: Toimiessaan kustantajana ja kirjakauppiaana de Martinville sai käsiinsä useita tieteellisiä julkaisuja. Hän kiinnostui niistä ja ryhtyi keksijäksi. Valokuvauksen keksiminen innoitti häntä yrittämään luoda laitetta, jolla voisi tallentaa ääntä. Hän tutki ihmisen korvan anatomiaa koskevia julkaisuja ja mallinsi niitä koneessaan. Hän sai fonoautografinsa valmiiksi 26.1.1857 ja sai patentin saman vuoden maaliskuussa. Vaikka laitetta myytiin useisiin laboratorioihin, laite ja sillä tehdyt äänitteet katosivat pitkäksi aikaa.


title: Édouard-Léon Scott de Martinville

text: Vuonna 2008 New York Times julkaisi tiedon fonoautografin löytymisestä. Samalla löydettiin myös sillä tehtyjä äänitteitä. 9. huhtikuuta 1860 nauhoitetussa äänitteessä oletettiin nuoren naisen laulavan ranskalaista kansanlaulua nimeltä "Au Clair de la Lune" 10 sekunnin ajan. Tutkimusten edetessä huomattiin, että äänitettä oli toistettu kaksinkertaisella nopeudella ja laulun oikean keston olevankin 20 sekuntia. Tällöin laulajan ääni vastaa aikuisen miehen ääntä ja oletettavasti de Martinville itse laulaa laulua hitaasti.


title: Dan Barker

text: Dan Barker (s. 25. kesäkuuta 1949) on entinen kristillinen evankelista, joka uskosta luovuttuaan on noussut erääksi nykyajan huomattavimmista ateistisista aktivisteista.


title: Dan Barker

text: Kaliforniassa kasvanut Barker aloitti hengellisen uransa nuorena ja valmistui Azusa Pacific -yliopistosta. Hän sai pappisvihkimyksen vuonna 1975 ja työskenteli kveekarikirkossa, Assemblies of God -kirkossa sekä itsenäisessä karismaattisessa kirkossa. Hän julisti vuosia evankeliumia ja saavutti menestystä kristillisen musiikin esittäjänä ja säveltäjänä. Hän oli myös kaksi vuotta lähetystyössä Meksikossa.


title: Dan Barker

text: Barker kertoi uskosta luopumisestaan ensi kertaa vuonna 1984. Hän on sittemmin toiminut Freedom From Religion Foundationissa. Hän oli sen PR-johtajana vuosina 1987–2004 ja on vuodesta 2004 toiminut sen puheenjohtajana vaimonsa Annie Laurie Gaylorin kanssa.


title: Dan Barker

text: Barkerin julkaisujen joukossa on kirja "Losing Faith In Faith: From Preacher To Atheist" (1992), jossa hän kuvaa uskosta luopumistaan ja tarkastelee kriittisesti kristillistä oppia. Hän on jatkanut ammattimaista muusikonuraansa vielä vapaa-ajattelija-aikanaan. Hän on julkaissut myös ateismiin ja vapaa-ajatteluun liittyvää musiikkia. Hän on asunut 1980-luvulta saakka Wisconsinin Madisonissa. Hän on alkuperäisamerikkalainen, kuuluu poikkeuksellisen korkean älykkyysosamäärän omaavien Prometheus Societyyn ja pelaa shakkiturnauksissa.


title: Dan Barker

text: Barkerilla on viisi lasta.


title: Chantal Beaugeant

text: Chantal Beaugeant (s. 16. helmikuuta 1961 Saint-Étienne, Loire, Ranska) on entinen ranskalainen yleisurheilija, jonka päälajit olivat seitsenottelu ja 400 metrin aitajuoksu.


title: Chantal Beaugeant

text: Beaugeant sijoittui Stuttgartin EM-kilpailuissa 1986 seitsenottelussa kahdeksanneksi tuloksella 6 221 pistettä. Los Angelesin olympialaisissa 1984, Rooman MM-kilpailuissa 1987 ja Soulin olympialaisissa 1988 hän keskeytti ottelunsa. Soulin olympialaisissa hän osallistui myös 400 metrin aitajuoksuun ja karsiutui välierissä ajalla 56,94 s; alkuerissä hän juoksi ajan 56,03 s.


title: Chantal Beaugeant

text: Beaugeant voitti Ranskan mestaruuden seitsenottelussa vuosina 1984, 1985 ja 1988 sekä 400 metrin aitajuoksussa vuonna 1986. Hän paransi Ranskan ennätystä seitsenottelussa kuudesti. Vuonna 1984 hän otteli ennätyspisteet 6 006 ja 6 089 sekä seuraavana vuonna 6 153 ja 6 305. Vuonna 1986 hän menetti ennätyksen Nadine Debois'lle mutta paransi vuonna 1987 ennätykseksi 6 410 pistettä ja vielä kesäkuussa 1988 Götzisissä 6 702 pistettä. Viimeksi mainittu säilyi Ranskan ennätyksenä vuoteen 1999, jolloin Eunice Barber ylitti sen 159 pisteellä.


title: Luettelo PMMP:n kappaleista

text: Tämä on luettelo pop rock -yhtye PMMP:n kappaleista. Kappaleita voi järjestää raidan, kappaleen nimen, keston, albumin tai julkaisuvuoden mukaan.


title: Luettelo PMMP:n kappaleista

text: Lisäksi PMMP julkaisi lopettaessaan vuonna 2013 singlen ”Valloittamaton”, joka oli osa myöhemmin julkaistua kokoelma-albumia.


title: Libertus

text: Libertus tai libertinus oli nimitys vapautetusta orjasta antiikin Roomassa. Antiikin Kreikassa vapautettuja orjia kutsuttiin nimellä "apeleutheros" (ἀπελεύθερος).


title: Libertus

text: Vapauttamista, jonka isäntä ("patronus") suoritti jo eläessään tai kuoltuaan testamentissaan, kutsuttiin "manumissioksi". Isännällä oli oikeus vapauttaa talouteensa kuuluva orja melko vapaasti. Augustuksen aikana kuitenkin asetettiin tiettyjä rajoituksia testamentin kautta vapautettujen määrälle. Orja saatettiin vapauttaa suullisesti, hänet voitiin siirtää kuvaannollisesti jonkin jumalan omaisuudeksi (kuten Delfoissa) tai jollakin muulla tavalla, josta jäi vapautetulle laillinen asiakirja tapahtuneesta. Vapautettu sai manumissiossa uuden nimen, jossa "praenomen" ja "nomen gentile" tuli patronukselta, ja "cognomen" oli kantajansa alkuperäinen nimi.


title: Libertus

text: Lain edessä oli kolme vakiintunutta tapaa vapauttaa orja: "vindicta", "census" ja "testamentum". Asianmukaisesti vapautetusta entisestä orjasta tuli "libertus cives", jolla oli kansalaisoikeudet, mutta hän pysyi edelleen sidoksissa patronukseensa kuin lapsi suhteessa isäänsä. Libertuksen vapaudessa syntyneitä lapsia kutsuttiin nimellä "ingenuus". Nämä eivät enää olleet alamaissuhteessa patronukseen, eikä heiltä odotettu tottelevaisuutta ("obsequium") tai kunnioitusta ("reverentia").


title: Libertus

text: Useimmat vapautetut kuuluivat alaluokkaan, mutta keisariajan Roomasta on esimerkkejä korkeaan asemaan päässeistä, erityisesti Claudiuksen hallituskaudella. Kuuluja vapautettuja tai heidän jälkeläisiään olivat Pallas, Narcissus ja Nymphidius.


title: Libertus

text: Cicerolla oli sihteerinään vapautettu Marcus Tullius Tiro, joka pikakirjoitti valtiomiehen puheita ja hoiti tämän kirjastoa. Petroniuksen hajanaisesti säilyneessä Satyriconissa on osio "Trimalkion pidot", jonka nimihenkilönä esiintyy nousukasmainen, rikastunut vapautettu.


title: Ray Crawford

text: Ray Crawford (26. lokakuuta 1915 Roswell, New Mexico, Yhdysvallat – 1. helmikuuta 1996 Los Angeles, Kalifornia, Yhdysvallat) oli yhdysvaltalainen Indianapolis 500 -kuljettaja. Hän osallistui kolmeen Indianapolis 500 -kilpailuun kausina 1955–1956 ja 1959. Hän keskeytti kaikissa kilpailuissaan eikä saavuttanut pisteitä. Hän oli kahdesti 23. vuosina 1955 ja 1959. Crawford kilpaili USAC- ja AAA-sarjoissa vuosina 1954–1959 ollen kuudesti top 10:n joukossa. Hän voitti vuoden 1954 Stock car -luokan Carrera Panamericana -ajon Lincolnilla.


title: Taukojalka

text: Taukojalka.com on vuodesta 2001 lähtien vaikuttanut tanssiin ja nuorisokulttuuriin keskittyvä yhteisösivusto, joka perustuu alan seurantaan, spesiaaliblogeihin, keskustelutilaan sekä Mun kengät -osioon. Alun perin sivusto toimi erityisesti breakdance-harrastajien keskustelufoorumina sekä eri puolella Suomea järjestettävistä tapahtumista saatavan materiaalin julkaisupaikkana.


title: Taukojalka

text: Taukojalan blogikirjoittajiin kuuluvat suomalaiset ammattilaistanssijat Focus, Hatsolo ja Mercy-1 Flow Mo -ryhmästä sekä Tanssianssi. Lisäksi sivustolta löytyy soul, funk ja hiphop -musiikkigenreihin keskittyvä Kulta-Aika -blogi.


title: Taukojalka

text: Focus, Hatsolo ja Mercy-1 ovat ansioituneet kansainvälisellä saralla voittaen useita kilpailuja, joihin lukeutuvat mm. Rock Steady Anniversary 2006 (USA), Circle Kingz 2005 (Sveitsi) ja Hip H'op Session 2006 (Ranska). He ovat kiertäneet kutsuvieraina Euroopassa, Aasiassa ja Yhdysvalloissa sekä esiintyneet oman "Let It Flow - Tanssin Virtaa" -dokumenttinsa (Yle) ohella Suomessa mm. Tanssii Tähtien Kanssa ja Eurovision TV-lähetyksissä.


title: Taukojalka

text: Vuorovaikutteinen Mun Kengät -osio perustuu käyttäjälähtöiseen sisältöön: käyttäjät laittavat osioon kuvia omistamistaan kengistä lyhyiden tarinoiden kera. Käyttäjät voivat myös antaa palveluun laitetuille kengille ääniä ja seurata äänien jakautumista.


title: Taukojalka

text:
Taukojalka -nimen alla on järjestetty breakdance-tapahtumia ja -kilpailuja vuodesta 2005 lähtien. Seuraavassa lista kyseisistä tapahtumista ja niihin liittyvistä kutsuvieraista / tuomareista:
Kilpailujen voittajat:


title: Larry Crockett

text:
Larry "Crash" Crockett (23. lokakuuta 1926 Cambridge City, Indiana, Yhdysvallat – 20. maaliskuuta 1955 Langhorne, Pennsylvania, Yhdysvallat) oli yhdysvaltalainen moottoriurheilija. Hän osallistui vuoden 1954 Indianapolis 500 -kilpailuun, jossa hän oli yhdeksäs saavuttaen vuoden tulokas -palkinnon.
Hän kilpaili kymmenessä Mestaruusautokilpailussa samalla kaudella ollen parhaimmillaan neljäs Pikes Peak International Hillclimbing -kilpailussa. Hänen kilpauransa päättyi ennenaikaisesti hänen menehdyttyä onnettomuudessa Langhorne Speedwayllä seuraavana vuonna.


title: Nadine Debois

text: Nadine Debois (s. 25. syyskuuta 1961 Pariisi, Ranska) on entinen ranskalainen yleisurheilija, joka päälajinsa seitsenottelun lisäksi edusti maataan myös juoksuissa ja pituushypyssä.


title: Nadine Debois

text: Debois sijoittui Stuttgartin EM-kilpailuissa 1986 seitsenottelussa 12:nneksi tuloksella 5 956 pistettä sekä karsiutui pituushypyssä tuloksella 641 cm. Rooman MM-kilpailuissa 1987 hän sijoittui seitsenottelussa 11:nneksi 6 139 pisteellä sekä 4 × 400 metrin viestijuoksussa seitsemänneksi ajalla 3.27,60. Soulin 1988 olympialaisissa hän sijoittui 4 × 400 metrin viestijuoksussa seitsemänneksi ajalla 3.29,37.


title: Nadine Debois

text: Sisäratojen EM-kilpailuissa Debois karsiutui 800 metrin juoksun alkuerissä Pireuksessa 1985 sekä sijoittui pituushypyssä kahdeksanneksi Madridissa 1986 tuloksella 660 cm ja Liévinissä 1987 tuloksella 628 cm.


title: Nadine Debois

text: Debois voitti Ranskan mestaruuden ulkoradoilla pituushypyssä vuonna 1985 ja seitsenottelussa vuonna 1987. Sisäradoilla hän voitti Ranskan mestaruuden 400 metrin juoksussa vuonna 1986 sekä viisiottelussa vuosina 1986 ja 1987. Hän teki seitsenottelussa ulkoratojen Ranskan ennätyksen kahdesti: vuonna 1981 hänen nimiinsä kirjattiin lajin ensimmäinen Ranskan ennätys 5 537 pistettä ja vuonna 1986 hän otti vuodeksi ennätyksen haltuunsa pistein 6 333. Vuonna 1986 hän teki pituushypyssä Ranskan sisäratojen ennätyksen 681 cm.


title: George Edwards

text: George Edwards (3. huhtikuuta 1694 Stratford, Essex – 23. heinäkuuta 1773 Plaistow, Essex) oli englantilainen luonnontieteilijä ja lintutieteilijä, jota kutsutaan brittiläisen ornitologian isäksi.


title: George Edwards

text: Nuorena Edwards työskenteli kaupallisella alalla Lontoossa 1709–1716, mutta havaitsi olevansa väärällä alalla. Hän matkusteli laajalti Euroopan mantereella opiskellen luonnonhistoriaa ja saavutti jonkin verran mainetta eläinaiheisilla, eritoten lintuaiheisilla maalauksillaan. Ranskassa hän vaelsi irtolaiseksi tekeytyneenä ja Norjassa hänet pidätettiin epäiltynä vakoilusta. Vuonna 1733 hänet nimitettiin Lontoon Kuninkaallisen lääketieteellisen oppilaitoksen (Royal College of Physicians) kirjastonhoitajaksi Sir Hans Sloanen suosittelemana. Hän työskenteli laitoksessa 27 vuotta ja toimi myös rakennuksen hoitajana ja selvitysmiehenä. 1760 hän erosi virasta mutta palveli laitosta edelleen ajoittain vapaaehtoisena.


title: George Edwards

text: 1743 hän julkaisi ensimmäisen osan teoksestaan "History of Birds", jonka neljäs osa ilmestyi 1751. Kolme täydennysosaa, nimeltään "Gleanings of Natural History", ilmestyivät 1758, 1760 ja 1764. Kahdessa osassa esitellään yli 600 luonnonhistoriallista ennen kuvailematonta kohdetta. Samoin hän lisäsi hakemiston sekä englanniksi että ranskaksi, jota Carl von Linné myöhemmin täydensi kaksiosaisilla tieteellisillä nimillä. Linné ja Edwards olivat kirjeenvaihdossa keskenään.


title: George Edwards

text: Noin vuonna 1764 Edwards vetäytyi Plaistowiin, jossa hän sittemmin kuoli. Hän kirjoitti myös teokset "Essays of Natural History" (1770) ja "Elements of Fossilogy" (1776).


title: New York Five

text: New York Five tarkoittaa viiden newyorkilaisen arkkitehdin ryhmää, johon kuuluivat Peter Eisenman, Michael Graves, Charles Gwathmey, John Hejduk ja Richard Meier. Heidän töitään kuului Arthur Drexlerin järjestämään Museum of Modern Artin näyttelyyn vuonna 1967 ja kirjaan "Five Architects" vuonna 1972.


title: New York Five

text: Ryhmä oli kiinnostunut modernismista, joka muistutti Le Corbusierin tuotantoa 1920- ja 1930-luvuilla, vaikka lähemmin tarkasteltuna heidän työnsä oli hyvin yksilöllistä.


title: Liliane Ménissier

text: Liliane Ménissier (s. 12. marraskuuta 1960 Gray, Haute-Saône, Ranska) on entinen ranskalainen yleisurheilija, jonka päälaji oli seitsenottelu.


title: Liliane Ménissier

text: Ménissier sijoittui Stuttgartin EM-kilpailuissa 1986 seitsenottelussa 13:nneksi tuloksella 5 699 pistettä. Hän voitti seitsenottelussa Ranskan mestaruuden vuosina 1986 ja 1990.


title: Friedrich Lüthi

text: Friedrich Lüthi (19. joulukuuta 1850 – 16. maaliskuuta 1913) oli sveitsiläinen ampuja ja olympiavoittaja. Hän osallistui Pariisin olympialaisiin 1900, joissa hän voitti kultaa 50 metrin vapaapistoolin joukkuekilpailusta.


title: Viminacium

text: Viminacium oli antiikin roomalainen kaupunki Moesian provinssissa nykyisen Serbian alueella. Se oli myöhemmin perustetun Moesia Superiorin provinssin suurin ja tärkein kaupunki. Se sijaitsi Mlava-joen oikealla puolella lähellä Tonavaa ja nykyistä Kostolacin kaupunkia.


title: Viminacium

text: Viminacium perustettiin ensimmäisen vuosisadan eaa. lopulla roomalaisten valloitettua alueen. Vuosina 60–70 alueelle rakennettiin kivinen linnoitus, josta tuli tukikohta roomalaiselle legioonalle: Legio VII Claudialle. Legioona pysyi Viminaciumissa 400-luvulle saakka. Vuonna 86 Moesian provinssi jaettiin kahteen osaan: Moesia Superioriksi ja Moesia Inferioriksi. Viminaciumista tuli edellisen pääkaupunki ja sinne saatettiin sijoittaa lyhyeksi aikaa Legio IIII Flavia Felix.


title: Viminacium

text: Viminaciumista kasvoi nopeasti suuri kaupunki, jolle annettiin "municipiumin" asema keisari Hadrianuksen ajalla vuonna 117. Gordianus III:n aikana vuonna 239 kaupungista tuli "colonia" ja sen asukkaat saivat Rooman kansalaisuuden. Viminaciumiin perustettiin rahapaja, joka toimi vuosina 239/240–254/255, tosin tilapäisiä katkoksia oli vuosina 248/249 ja 253/254 mahdollisesti malminjakelun keskeytymisen takia, joka puolestaan aiheutui lukuisien sotilaallisten ja poliittisten ongelmien takia, joita Rooman valtakunta koki 200-luvulla. Monet ajan keisarit löivät rahoja Viminaciumissa.


title: Viminacium

text: 200–400-luvulla Viminacium kärsi goottien hyökkäyksistä ja taloudellisista ongelmista. Hunnien hyökättyä kaupunkiin 400-luvulla se tuhoutui ja asukkaat joko surmattiin tai myytiin orjiksi. Itä-Rooman keisari Justinianuksen aikana vuosina 527–565 Viminacium jälleenrakennettiin mutta se hylättiin tai tuhottiin lopullisesti slaavien hyökkäyksissä 600-luvulla.


title: Viminacium

text: Kesäkuussa 2009 alueelta löydettiin 5 miljoonaa vuotta vanha mammutin luuranko.


title: Hihnamato

text: Hihnamato ("Ligula intestinalis") on särkikaloissa (etenkin lahnassa) esiintyvä, heisimatoihin kuuluva loinen. Matoa esiintyy etenkin makeanveden kaloissa.


title: Hihnamato

text: Hihnamato on väritykseltään keltavalkoinen ja voi pisimmillään kasvaa jopa puolen metrin mittaiseksi. Lahnat saavat hihnamadon ravinnostaan jo varsin pieninä, planktonäyriäisistä. Planktonäyriäinen on hihnamadon toukkavaiheen ensimmäinen väli-isäntä. Lahnan syödessä planktonäyriäisen hihnamadontoukka siirtyy lahnaan. Lahnan suolen seinämästä toukka siirtyy ruumiinonteloon ja alkaa kasvaa. Toukka voi saavuttaa 1,5 senttimetrin paksuuden. Yhdessä lahnassa voi olla pari kolmekin yksilöä, joiden yhteispaino on jopa 6–8 prosenttia kalan painosta.


title: Hihnamato

text: Lahna ei ole kuitenkaan madolle varsinainen pääisäntä. Madon lopullisena päämääränä toimivat kalaa syövät linnut, kuten koskelot ja kalasääski, joiden suolistossa se saavuttaa sukukypsyyden.


title: Hihnamato

text: Lahnalle hihnamato on haitallinen ja aiheuttaa sille muun muassa hidaskasvuisuutta sekä useimmiten tekee siitä steriilin, niin ettei se pysty jatkamaan sukua. Ihmiselle mato on vastenmielinen mutta ei vaarallinen. Kalan liha ei madosta kärsi vaan on täysin syötävää ja vaaratonta.


title: Hihnamato

text: Hihnamato sekoitetaan usein ihmiselle vaaralliseen lapamatoon. Lahnassa ei kuitenkaan esiinny lapamatoa, toisin kuten useimmiten turvallisiksi luulluissa hauessa, ahvenessa ja mateessa, joissa niissäkin lapamatoa esiintyy yleensä vain makeanveden yksilöissä. Yleisesti ottaen lapamato on luultua harvinaisempi. Pääsääntönä on, että kalassa oleva hihnamato on yleensä pitkä, jopa mainitut puoli metriä, ja se sijaitsee kalan suolistossa taikka muissa sisäelimissä. Lapamadon toukat puolestaan ovat kalassa vain noin 5–20 millimetriä pitkiä ja elävät kalan lihaksistossa.


title: Paul Probst

text: Paul Probst (15. toukokuuta 1869 – 9. syyskuuta 1945) oli sveitsiläinen ampuja ja olympiavoittaja. Hän osallistui Pariisin olympialaisissa 1900 50 metrin vapaapistoolissa sekä henkilökohtaiseen että joukkuekilpailuun ja voitti jälkimmäisestä kultaa.


title: Louis Duffoy

text: Louis Duffoy oli ranskalainen ampuja ja olympiamitalisti. Hän osallistui Pariisin olympialaisissa 1900 50 metrin vapaapistoolissa sekä henkilökohtaiseen että joukkuekilpailuun ja voitti hopeaa joukkuekilpailussa.


title: Nick McDonell

text: Robert Nicholas ”Nick” McDonell (s. 18. helmikuuta 1984 New York) on yhdysvaltalainen kirjailija, joka tuli tunnetuksi vuonna 2002 julkaistuaan esikoisromaaninsa Vuoden viimeiset bileet ("Twelve") vain 17-vuotiaana.


title: Nick McDonell

text: Nick kasvoi New Yorkissa ja kävi yksityiskoulu Riverdale Country Schoolia. Hänen isänsä on journalisti ja äitinsä kirjailija, ja perheen tuttavapiiriin kuuluu myös toimittajia, kirjailijoita ja kustantajia. Nick harrasti kouluaikanaan koripalloa, break dancea ja kirjoittamista. Hän myös perusti ystävänsä kanssa oman lehden saadakseen tekstejään julki. Syksyllä 2002 hän aloitti collegeopinnot Harvardin yliopistossa pääaineenaan kielet, ja hän valmistui tammikuussa 2007.


title: Nick McDonell

text:
"Vuoden viimeiset bileet" kertoo Manhattanin ökyrikkaista eliittinuorista. Kirjan päähenkilöllä, huumediileri Valkoisella Mikella, on ympärillään laaja huumeverkosto, jonka jäsenten elämään kirja keskittyy.
Teos on saanut paljon kehuja todenmukaisen nuorisokuvailunsa ja omaperäisen kirjoitustyylinsä ansiosta, ja kirja on ollut kaikilla merkittävillä myydyimpien kirjojen listoilla Yhdysvalloissa, Britanniassa ja Saksassa. Se on myös käännetty yli 20 kielelle, mutta suomen kielellä sitä ei enää painateta. Kirjan voi löytää kirjastoista ja käytettyjen kirjojen liikkeistä.


title: Nick McDonell

text: Kirjan pohjalta on tehty myös suurta suosiota mutta ristiriitaisia arvosteluja saavuttanut Joel Schumacherin ohjaama elokuva, jossa näyttelevät Chace Crawford, Emma Roberts, Rory Culkin, 50 Cent, Ellen Barkin ja Kiefer Sutherland. Elokuva ilmestyi vuonna 2010.


title: Nick McDonell

text: Vuonna 2005 Nick McDonell julkaisi toisen romaaninsa, "The Third Brother", jonka päähenkilönä on Harvardissa opiskeleva 19-vuotias Mike.


title: Solko van den Bergh

text: Solko Johannes van den Bergh (joskus myös etunimellä Solke; 4. kesäkuuta 1854 Haag – 25. joulukuuta 1916) oli alankomaalainen ampuja ja olympiamitalisti. Hän pani alulle yhdessä ystävänsä Henrik Sillemin ja ranskalaisen François Monodin kanssa ammunnan MM-kilpailut. Van den Bergh osallistui itse ammuntaan Pariisin olympialaisissa 1900 ja voitti pronssia 50 metrin vapaapistoolin joukkuekilpailusta.


title: Solko van den Bergh

text: Van den Bergh työskenteli notaarina ja oli naimisissa aatelisen Sophia Emma Nicoletta van Limburg Brouwerin kanssa.


title: Antonius Bouwens

text: Antonius Hubertus Maria "Antoine" Bouwens (22. toukokuuta 1876 Hunsel – 28. maaliskuuta 1963 Beverwijk) oli alankomaalainen ampuja ja olympiamitalisti. Hän osallistui Pariisin olympialaisiin 1900 ja Antwerpenin kisoihin 1920. Bouwens voitti urallaan yhden olympiamitalin, pronssia 50 metrin vapaapistoolin joukkuekilpailusta Pariisissa 1900. Hän voitti myös useita mitaleita MM-kisoissa.


title: Barcelonan metron linja 2

text: Barcelonan metron linja 2 on Transports Metropolitans de Barcelonan liikennöimä 13,1 kilometriä pitkä metrolinja Barcelonan kaupungissa Espanjan Kataloniassa. Vaikka linjan rakentaminen aloitettiin jo 1960-luvulla, se valmistui ja otettiin käyttöön vasta vuonna 1995 Sant Antonin ja Sagrada Famílian välillä haarana linjalle 5. Se on siten metrojärjestelmän toiseksi uusin linja linjan 11 jälkeen. Linja merkitään metrokartoissa violetilla värillä.


title: Barcelonan metron linja 2

text: Nykyiset pääteasemat ovat Paral·lel ja Pep Ventura, mutta linjaa aiotaan jatkaa etelään Barcelonan lentoasemalle ja pohjoiseen Badalonan suuntaan.


title: Barcelonan metron linja 2

text: Asemien yhteydessä näkyvät vaihtomahdollisuudet muihin metrolinjoihin, Trambesòs-pikaraitiotiehen ja Renfen juniin. Myös rakennusvaiheessa oleva metrolinja 10 on merkitty.


title: Ayo Technology

text: Ayo Technology on 50 Centin single. Se on neljäs single albumilta Curtis. Kappaleella esiintyvät Justin Timberlake ja Timbaland, joka myös tuotti kappaleen. Single nousi sijalle viisi Billboard Hot 100 -myyntilistalla ja sijalle kaksi UK Singles Chart -myyntilistalla.


title: Ayo Technology

text: Milow on tehnyt kappaleesta oman versionsa. Myös laulajat Katerine ja Skyla ovat tehneet kappaleesta oman version.


title: Eero Tuomaala (juoksija)

text: Eero Allan Tuomaala (12. lokakuuta 1926 Perho – 2. kesäkuuta 1988 Tampere) oli suomalainen kestävyysjuoksija.


title: Eero Tuomaala (juoksija)

text: Tuomaala sijoittui Helsingin 1952 olympialaisissa 5 000 metrin juoksussa 13:nneksi ajalla 14.54,2. Tukholman EM-kilpailuissa 1958 hän karsiutui 5 000 metrin alkuerissä. Hän edusti Suomea 15 maaottelussa ja saavutti kaksi lajivoittoa.


title: Eero Tuomaala (juoksija)

text: Seuratasolla Tuomaala edusti Tampereen Poliisi-Urheilijoita, Tampereen Pyrintöä, Jyväskylän Kenttäurheilijoita ja Perhon Kiriä. Hän voitti Suomen mestaruuden 800 metrin juoksussa vuonna 1952, 10 000 metrin juoksussa vuosina 1956 ja 1958 sekä maastojuoksun joukkuekilpailussa vuonna 1950. Hän saavutti SM-hopeaa 5 000 metrin juoksussa vuosina 1954 ja 1955. Vuonna 1955 hän juoksi 3 000 metrillä 29. heinäkuuta Turussa Suomen ennätyksen 8.03,6 ja kaksi vuotta myöhemmin 5 000 metrillä Suomen ennätyksen 14.02,0. 1. tammikuuta 1955 hän oli São Paulon uudenvuoden juoksussa kymmenes.


title: Pikku-Säynäjä (Utajärvi)

text: Pikku-Säynäjä on pieni järvi Utajärven kunnan Särkijärven kylässä.


title: Pikku-Säynäjä (Utajärvi)

text: Järvi sijaitsee Särkijärven kylästä linnuntietä noin kuusi kilometriä lounaaseen. Sinne tulee vesakoitunut piennartie noin kilometrin päässä etelässä olevalle Säynäjäjärvelle menevältä metsäautotieltä. Järven laskujoki on Säynäjäjoki, johon sen yhdistää lyhyt oja. Joki laskee Särkijokeen ja edelleen Kiiminkijokeen. Pikku-Säynäjä on melko matala ja tummavetinen, rannat ovat suota ja rämettä. Järvessä on haukia, ahvenia ja särkiä.


title: Blake Woodruff

text: Blake Woodruff (s. 19. kesäkuuta 1995, Flagstaff, Arizona) on yhdysvaltalainen näyttelijä, joka tunnetaan parhaiten roolistaan Mike Bakerina "Villi tusina" -elokuvassa.


title: Blake Woodruff

text: Woodruff kiinnostui näyttelemisestä 6-vuotiaana ja sai pienen roolin vuonna 2003 julkaistussa "Blind Horizonissa", jossa hänet nähdään itkevänä poikana. Samana vuonna hän esiintyi myös "Villi tusina" -elokuvassa sekä myöhemmin tämän jatko-osassa. Sittemmin hänet on nähty muun muassa saippuaoopperassa "Tunteita ja tuoksuja" ja elokuvassa "Whisper".


title: Maria Cristinan metroasema

text: Maria Cristina on vuonna 1975 avattu Barcelonan metron linjan 3 asema Les Cortsin alueella Barcelonassa. Se sijaitsee kaupunkia halkovan Avinguda Diagonal -kadun varrella La Caixa -pankin pääkonttorin edustalla. Metroasemalta on vaihtoyhteys Trambaix-pikaraitiotiejärjestelmän linjoille 1, 2 ja 3. Myös Trambaix-pysäkin nimi on Maria Cristina. Asemalta on lyhyt kävelymatka FC Barcelonan kotistadionille Camp Noulle.


title: Säynäjäjärvi (Utajärvi)

text: Säynäjä on järvi Utajärven kunnan Särkijärven kylässä.


title: Säynäjäjärvi (Utajärvi)

text: Järvi sijaitsee Särkijärven kylästä seitsemisen kilometriä lounaaseen, kylästä sinne tulee metsäautotie. Järven laskujoki Säynäjäjoki virtaa Särkijokea myöten Kiiminkijokeen. Järvi matala ja tummavetinen, rannat ovat suota ja rämettä. Kalastoon kuuluvat mm. hauki, ahven ja särki.


title: Säynäjäjärvi (Utajärvi)

text: Järven pohjoisrannalla on vanha asuinpaikka, Säynäjä, joka on tätä nykyä eräkämppäkäytössä. Kunnostetun päärakennuksen lisäksi asuinpaikalla on useita muita rakennuksia. Talon ympärillä olleet pellot ovat metsittyneet, mutta piha-alueen viereistä peltoa kiertänyt kiviaita on jäljellä aikanaan tehdystä raivaustyöstä.


title: Niels Krabbe

text: Niels Kaare Krabbe (s. 1. heinäkuuta 1951 Frederikshavn, Tanska) on tanskalainen lintutieteilijä, joka työskentelee Kööpenhaminan yliopiston selkärankaisten osastolla.


title: Niels Krabbe

text: Krabbe opiskeli maantiedettä ja geologiaa Kööpenhaminan yliopistossa, josta hän valmistui filosofian tohtoriksi 1995. Lintututkimuksensa hän aloitti rengastajana, ensin Tanskassa ja sitten useita vuosia Israelissa, jossa hän työskenteli myös luokittelijana Jerusalemin yliopistossa. Hän on työskennellyt pitkään Etelä-Amerikan Andeilla, pääasiassa Ecuadorissa, missä hän on tutkinut lintuja. Hän toimi vuosikymmenen "Fundación de Conservación Jocotoco"ssa osallistuen Ecuadorin lintujen suojelutyöhön. Hän perehtyi erittäin uhanalaisen azuaynsirkun ("Atlapetes pallidiceps") etsimiseen ja vuosien työn tuloksena löysi lopulta pienen yhdyskunnan vuonna 1998. Laji oli tuolloin häviämisen partaalla, sillä vain 10–22 paria oli jäljellä. Krabben ansiosta lajin suojelutoimet ovat onnistuneet ja vuonna 2007 kanta oli kasvanut 82 pariin.


title: Niels Krabbe

text: Krabbe työskentelee myös "Fundación ProAves"-säätiössä Kolumbian linnuston taksonomian selvittelytyössä. Hän laati varpuslintuja käsittelevän osan teokseen "Birds of the High Andes" (1990) ja Andien linnustoa koskevat osat "Threatened Birds of the Americas" (1992) teokseen.


title: Niels Krabbe

text: Krabbe tutkii useita lintutieteen osa-alueita, kuten suojelua, bioakustiikkaa ja "Scytalopus"-suvun tapakuloja. Hän on nimennyt useita uusia lintulajeja, kuten tiheikkötapakulon ("Scytalopus chocoensis"), savutapakulon ("Scytalopus parkeri"), el-orontapakulon ("Scytalopus robbinsi"), valkoposkiluuran ("Grallaria ridgelyi") ja ecuadorinmuurasen ("Myrmotherula fjeldsaai"). Näiden lisäksi hän on nimennyt vielä kolme uutta lajia, joita ei vielä ole luokiteltu BirdLife Suomen lajilistalla. Hänen keräämänsä tuhansien näytteiden kokoelmansa on sijoitettu Kööpenhaminan eläinmuseoon.


title: Hana Bajtošová

text: Hana Bajtošová (s. 1984) on slovakialainen pyöräsuunnistaja ja maailmanmestari. Seuratasolla hän edustaa ŠK Vazka Bratislavaa.


title: Hana Bajtošová

text: Joensuun MM-kilpailuissa 2006 Bajtošová voitti keskimatkalta hopeaa. Nové Město na Moravěn MM-kilpailuissa 2007 hän uusi keskimatkan hopeansa ja voitti sprintistä pronssia. Ostródan MM-kilpailuissa 2008 hän voitti sprinttimatkan maailmanmestaruuden. Ben Shemenin MM-kilpailuissa 2009 hän uusi sprintin MM-kultansa ja voitti pronssia pitkältä matkalta.


title: Elovaara (Joensuu)

text: Elovaara on alue entisessä Pyhäselän kunnassa aivan Hammaslahden taajaman läheisyydessä. Elovaaran harjut kuuluvat toiseen Salpausselkään. Alueella on luontopolku. Harjuja on sanottu toisen Salpausselän hienoimmiksi.


title: Pahoinvointi

text: Pahoinvoinnilla tarkoitetaan yleensä ihmisen huonoa fyysistä tilaa, joka liittyy usein johonkin muuhun sairauteen, kuten kuumeeseen tai vatsatautiin. Pahoinvoinnin oireita voivat olla esimerkiksi hikoilu, vapina, päänsärky, vatsavaivat, väsymys ja yleinen heikkouden tunne. Pahoinvointi sinänsä harvoin on vaarallista. Yleensä pahoinvoinnin hoitona käytetään lepoa ja nukkumista.


title: NBA-kausi 1996–1997

text: NBA-kausi 1996–1997 oli NBA-liigan 51. kausi. Runkosarja käynnistyi 1. marraskuuta 1996 ja päättyi 20. huhtikuuta 1997. 13. kesäkuuta päättyneiden pudotuspelien päätteeksi Chicago Bulls uusi edelliskauden mestaruutensa voitettuaan finaalisarjassa Utah Jazzin otteluvoitoin 4–2.


title: NBA-kausi 1996–1997

text: Kautta edeltäneen on arvioitu olleen yhden NBA:n historian kovatasoisimmista, sillä se sisälsi useita nykypäivän supertähtiä, kuten Kobe Bryant, Steve Nash, Allen Iverson ja Ray Allen.V=voitot, H=häviöt, V%=voittoprosentti, *=divisioonansa voittaja


title: Suolinkainen

text: Suolinkainen ("Ascaris lumbricoides") on sukkulamatoihin kuuluva loiseläin, jota tavataan koko maailmassa. Suolinkainen on lapamadon ohessa toinen Suomessa esiintyvistä vaarallisista loiseläimistä, jotka voivat tarttua ihmiseen. Eniten sitä tavataan Kiinassa ja Kaakkois-Aasiassa sekä Afrikassa, varsinkin Keski- ja Länsi-Afrikan rannikkoseuduilla. Suolinkaista esiintyy eritoten sellaisilla seuduilla, joissa ulosteperäisen lannoitteen käyttö on yleistä. Ihminen voi saada tartunnan esimerkiksi syömällä kasviksia, joita on lannoitettu lannalla. Kaikenlainen maan tonkiminen paljain käsin muodostaa myös riskitekijän.


title: Suolinkainen

text: Suolinkaisen elämänkierto on hyvin monimutkainen. Saadakseen suolinkaisen ihmisen on ensin syötävä esimerkiksi vihanneksia, joissa on suolinkaisen munia. Munat päätyvät ihmisen ruoansulatuskanavan kautta suoleen, jossa munista kuoriutuu mikroskooppisen pieniä toukkia. Toukat porautuvat suolen seinämästä ihmisen verenkiertoon ja hakeutuvat keuhkojen hiusrakkuloihin ja sieltä edelleen keuhkoputkiin. Liman mukana toukat ajautuvat ihmisen hengityksen ja yskimisen ansiosta suuhun, ja nielaistessa ylimääräistä limaa toukat kulkeutuvat uudelleen mahalaukkuun ja suoleen, jossa toukista kehittyy aikuisia yksilöitä.


title: Suolinkainen

text: Aikuinen suolinkainen munii päivässä jopa 200 000 mikroskooppisen pientä munaa, jotka poistuvat elimistöstä ulosteen mukana. Suolinkaisen munat ovat äärimmäisen kestäviä ja voivat säilyä maaperässä jopa 10 vuotta horrostilassa. Munat kestävät myös mahahappoja ja useita kemikaaleja ja torjunta-aineita.


title: Suolinkainen

text: Aikuiselle suolinkaiselle tyypillistä on sen melko suuri koko. Aikuinen koirassuolinkainen on keskimäärin 2–4 mm paksu ja 15–31 cm pitkä. Väriltään suolinkainen on vaalean kellertävä. Naaraat ovat keskimäärin 3–6 mm leveitä ja 20–49 cm pitkiä. Naaraan sukuelimet sijaitsevat kehon loppuosassa, ja sen osuus on noin kolmasosa koko madon pituudesta. Madossa voi olla jopa 27 miljoonaa munaa kerrallaan, ja mato voi munia 200 000 munaa päivässä. Hedelmöitetyt munat ovat soikeahkoja, ja ne ovat 45–75 mikrometriä pitkiä ja 35–50 mikrometriä leveitä.


title: Suolinkainen

text: Suolinkaisen torjunnassa ensisijaisen tärkeää on hyvä hygienia ja ulosteperäisten lannoitteiden välttäminen maanparannusaineena. Suolinkainen voi tarttua jopa likaisista käsistä, mikäli maata on möyhitty taikka kasvimaata kitketty, koska käsiin tarttuva maa-aines saattaa sisältää suolinkaisen munia. Syötävät elintarvikkeet tulee huuhdella erityisen hyvin, kuten myös kädet, vaatteet ja välineet. Mielellään on syytä välttää käyttämästä elintarvikkeina sellaisia maataloustuotteita, joita on lannoitettu ihmisperäisellä lannalla. Suomessa hygienian taso on niin korkea, että tartuntaa on epätodennäköistä saada kotimaisista tuotteista. Suurimmassa vaarassa ovat lapset, joilla on tapanaan panna suuhunsa kaikenlaista, mitä käsiinsä saavat. Kerran ihmiseen päästyään suolinkaisen hävittäminen voi olla vaikea operaatio sen omintakeisen lisääntymiskaavan vuoksi.


title: Suolinkainen

text: Osa munista ajautuu verenkierron mukana maksaan ja munuaisiin, sydämeen ja keuhkoihin, joten perinteinen suolistolääkitys apteekin matolääkkeillä ei välttämättä tuo toivottua tulosta. Toisekseen infektion toteaminen saattaa olla perin hankalaa, sillä suolinkainen aiheuttaa monenlaisia oireita, kuten lievää yskää, päänsärkyä, kuumeilua, vatsanväänteitä, maksaläikkiä ja maksakirroosia, pöhötystä, heikotusta, outoa laihtumista, B-vitamiinin ja magnesiumin puutostiloja tai veriarvojen heilahtelua. Madoilla on myös toksikologinen vaikutus matojen ulostaessa ihmiselimistöön. Madot voivat aiheuttaa myös pahanhajuisen hengityksen, vaikka suuhygienia olisikin kunnossa.


title: Suolinkainen

text: Suolinkainen todetaan yleensä ulostenäytteestä mikroskoopilla. Silmämääräinen tunnistaminen on yleensä vaikeaa, koska ulosteen mukana poistuvat munat ovat mikroskooppisen pieniä toisin kuin lapamadolla, josta saattaa irrota selvästi näkyviä osia ulosteeseen.


title: Gesterbyn kartano

text: Gesterbyn kartano sijaitsee Kirkkonummella Gesterbyssä.


title: Gesterbyn kartano

text: Kartanossa oli kustavilainen päärakennus, jonka rakensi 1780-luvulla johtaja Anders Jansson. Hän osallistui 1783 Mustion linnan perustustöihin ja sai mahdollisesti linnasta vaikutteita omaan taloonsa Gesterbyssä. Janssonin jälkeen Gesterbyn omisti hänen kasvattipoikansa eversti-luutnantti Anders Johan Sjöman. Sjömanin kuoltua 1835 hänen nuorin tyttärensä Eva Charlotta ja hänen miehensä komissiomaanmittari Carl Mathias Moring ostivat kartanon. Eva Charlotta Moring jäi muutama vuosi myöhemmin leskeksi ja joutui yksin ottamaan vastuun tilanhoidosta. Hänen kuoltua kartano myytiin Erik Alfred Lundinille. 1900-luvulla kartanon omisti Verner Dumell sekä Olle ja Mona Dumell, jotka myivät tilan Kirkkonummen kunnalle 1965.


title: Gesterbyn kartano

text: Gesterbyn päärakennus paloi juuri ennen Porkkalan palautusta 1956.


title: Gesterbyn kartano

text: Museoalueella on tilan alkuperäisiä talousrakennuksia sekä rakennuksia, jotka kotiseutuyhdistys on siirtänyt alueelle eri puolilta Kirkkonummea, kuten sepänpaja ja tuulimylly. Tuulimylly on tuotu Masalan Gammel-Tinasta. Navetan ullakolla esitellään vanhaa ajokalustoa sekä kalastus- ja maataloustyövälineitä. Pihalla kaivo perinteisellä vedennostolaitteella varustettuna. Pihaa reunustaa yhdeltä sivulta upea ja hyvin hoidettu kuusiaita.


title: Gesterbyn kartano

text: Museo on avoinna sopimuksen mukaan.


title: Kansalliskonservatismi

text: Kansalliskonservatismi on konservatismin suuntaus, joka korostaa kansallista etua ja kulttuurillista tai etnistä identiteettiä. Kansalliskonservatiivisia puolueita yhdistää muun muassa nationalismi ja maahanmuuton vastustaminen. Euroopassa kansalliskonservatiiviset puolueet ovat yleensä myös EU-kriittisiä.


title: Kansalliskonservatismi

text: Euroopan kansalliskonservatiivisiksi puolueiksi lasketaan mm. Ruotsidemokraatit ja Unkarin Fidesz. Myös Perussuomalaiset, Sveitsin kansanpuolue ja Itävallan vapauspuolue sisältävät kansalliskonservatiivisia elementtejä. Muita kansalliskonservatiivisiksi katsottavia puolueita maailmalla ovat Japanin liberaalidemokraattinen puolue, israelilainen Yisrael Beiteinu ja Bharatiya Janata Party Intiassa. Lisäksi Yhdysvaltain republikaanipuolueessa on kansalliskonservatiivinen siipi.


title: Adrian Jackson

text: Adrian Jackson (s. 1983) on australialainen pyöräsuunnistaja ja maastopyöräilijä.


title: Adrian Jackson

text: Ballaratin MM-kilpailuissa 2004 Jackson voitti keskimatkan maailmanmestaruuden sekä pronssia pitkältä matkalta ja viestistä. Viestissä hänen kanssaan pyöräsuunnistivat Alex Randall ja Tom Walter. Seuraavana vuonna Banská Bystrican MM-kilpailuissa hän voitti pitkältä matkalta pronssia. Ostródan MM-kilpailuissa 2008 Jackson voitti kultaa keskimatkalta. Ben Shemenin MM-kilpailuissa 2009 hän voitti pitkän matkan ja sprintin maailmanmestaruudet. Montalegressa 2010 hän uusi sprintin maailmanmestaruuden ja voitti MM-hopeaa keskimatkalta ja pitkältä matkalta.


title: Adrian Jackson

text: Maastopyöräilyn Australian-mestaruuskilpailujen maastoajossa Jackson on sijoittunut kahdeksanneksi vuosina 2007 ja 2009.


title: Tarpon II

text:
Tarpon II on Anker & Jensenin telakalla Norjassa rakennettu 10mR-purjevene. Klassinen purjevene on ns. ensimmäisen R-mittasäännön mukaan rakennettu vene. Venen tilaaja ja alkuperäinen omistaja oli teollisuusmies, todellinen valtioneuvos Leonid A. Nagornoff Pietarista. Nagornoff rakennutti veneen vuoden 1912 Tukholman Olympialaisia varten.
Tarpon ei osallistunut olympialaisiin mutta Nagornoff voitti samana vuonna Keisari Wilhelmin palkinnon Kielerwoche:ssa. Seuraavana vuonna Tarpon jatkoi voitokkaana Solentin ja Isle of Wrightin kilpailuissa


title: Tarpon II

text:
Ensimmäisen maailmansodan jälkeen Nagornoff muutti Venäjän vallankumousta pakoon Helsinkiin. Nagornoff ja Tarpon II olivat tuttu näky kesäsin Suomessa ja hänet mainitaan NJK:lla Pietarin Keisarillisen Pursiseuran edustajana. Tarpon II rekisteröitiin Suomeen tultuaan tuttuun NJK:iin jonka lipun alla Tarpoon II jatkoi purjehduksiaan. Kesällä 1930 hän purjehti Hollantiin asti josta hänelle myönnettiin NJK:n Suuri Purjehdusmerkki (Det Större Seglartecknet). Kaiken kaikkeaan Nagornoff purjehti Tarponilla 178 000 meripeninkulmaa, viimeisenä purjehduskesänään 1955 Nagornoff oli yli yhdeksänkymmenen vanha. Tarpon II:n kotisatamana oli yli 50 vuoden ajan HSS, jonka jäsen Nagornoff oli myös. Nagornoff kuoli vuonna 1963.
Tarpoon II omistajaluettelo:
Nykyinen omistaja:
Vuosi: 2008: Marius Borg
Aikaisemmat omistajat:
Vuosi: 1998; Linda Rui / Håkon Honningsvåg KTK Oslo
Vuosi: 1962; Kurt & Thor Dahl HSS Helsinki
Vuosi: 1958; Otto Wetterhof HSS Helsinki
Vuosi: 1912; Leonid A. Nagornoff Pietari / NJK, HSS Helsinki, ESS Tammisaari


title: Tarpon II

text: Nykyiset omistajat ostivat Tarponin Kurt Dahlin lapsilta 1998


title: Miisa

text: Miisa on suomenkielinen naisen etunimi. Syyskuuhun 2015 mennessä nimi oli annettu Suomessa yhteensä noin 1 350 naispuoliselle henkilölle. Vuosina 1920–1939 syntyneille nimi on väestötietojärjestelmässä kirjattu vain muutamalle henkilölle, 1940–1970-luvuilla nimenkantajia on kirjattu alle sata, mutta 1980-luvulta alkaen nimen suosio on kasvanut.


title: Miisa

text: Etunimi lisättiin suomenkieliseen nimipäiväalmanakkaan vuonna 2010.


title: Pyhän Katariinan ritarikunta

text: Pyhän Katariinan ritarikunta () oli keisarillisen Venäjän kunniamerkkiritarikunta, joka oli tarkoitettu ensisijaisesti naisille. Se on nimetty marttyyrikuoleman n. vuonna 305 kärsineen Katariina Aleksandrialaisen mukaan ja oli ainoa naisten kunniamerkki lähes koko Venäjän keisarikunnan olemassaolon ajan.


title: Pyhän Katariinan ritarikunta

text: Ritarikunnassa oli kaksi luokkaa. Ensimmäisen luokkaan kuului merkin lisäksi rintatähti, kun toinen luokka koostui pelkästä merkistä. Merkkiä kannettiin rinnan yli pujotettuna. Punaisessa nauhassa luki kultakirjailtuna teksti "ЗА ЛЮБОВЬ И ОТЕЧЕСТВО", "Rakkauden ja isänmaan puolesta".


title: Pyhän Katariinan ritarikunta

text: Ritarikunnan perusti keisari Pietari Suuri 24. marraskuuta 1714 ja Pietari omisti sen vaimolleen Katariinalle Venäjän–Turkin sodan 1710-11 muistoissa: "Ritarikunta perustettiin hänen korkeutensa [Katariinan] muistoksi hänen osallisuudestaan turkkilaisia vastaan käydyssä Prutjoen taistelussa, jonka aikana vaarallisissa olosuhteissa hän todisti itsensä kaikille toimillaan, ei kuten heikko nainen, vaan kuten rohkea mies."


title: Viipurin taiteenystäväin piirustuskoulu

text: Viipurin taiteenystäväin piirustuskoulu eli Viipurin piirustuskoulu oli taidekoulu, joka toimi Viipurissa vuosina 1891-1939. Se oli yksi kolmesta Suomessa ennen toista maailmansotaa toimineesta taidekoulusta Helsingin ja Turun piirustuskoulujen rinnalla. Viipurin piirustuskoulu suljettiin talvisodan alkaessa 1939.


title: Viipurin taiteenystäväin piirustuskoulu

text: Viipurin piirustuskoulun ensimmäinen opettaja oli taidemaalari Arvid Liljelund, joka oli opettanut vuosina 1869-1876 Suomen Taideyhdistyksen piirustuskoulussa Helsingissä. Koulun pitkäaikaisin johtaja ja opettaja Rurik Lindquist toimi koulussa vuosina 1900-1940.


title: Viipurin taiteenystäväin piirustuskoulu

text: Koulussa ovat opiskelleet muiden muassa Hugo Simberg, Aukusti Tuhka, Aimo Tukiainen, Väinö Kunnas, Olli Miettinen ja Onni Mansnerus. Hugo Simberg toimi myös lyhyen ajan koulun opettajana.


title: La Caixa

text: La Caixa eli Caixa d'Estalvis i Pensions de Barcelona on Espanjan johtava säästöpankki. Se työllistää yli 27 000 ihmistä ja asiakkaita sillä on lähes 11 miljoonaa. Nykyisessä muodossaan se perustettiin vuonna 1990, kun pankit "Caja de Pensiones para la Vejez y de Ahorros de Cataluña y Baleares" ja "Caja de Ahorros y Monte de Piedad de Barcelona" fuusioituivat.


title: Kankaanpään taidekoulu

text: Satakunnan ammattikorkeakoulun Taidekoulun kampus, myös Kankaanpään taidekoulu, on ammatillinen kuvataiteilijoita kouluttava oppilaitosyksikkö, jonka suuntautumisvaihtoehtoja ovat kuvanveisto, maalaus, taidegrafiikka ja esitystaide. Taidekoulu on osa Satakunnan ammattikorkeakoulua ja opiskelijat suorittavat Kuvataiteilija (AMK) -tutkinnon tai alan ylemmän AMK-tutkinnon.


title: Kankaanpään taidekoulu

text: Kankaanpään taidekoulu perustettiin vuonna 1965 kuvanveistäjä Kauko Räikkeen ja taidemaalari Juhani Tarnan aloitteesta. Koulu kunnallistettiin Kankaanpään kaupungin alaisuuteen 1980-luvun lopulla. Oppilaitoksesta tuli osa Satakunnan ammattikorkeakoulua vuonna 1997. Kankaanpään taidekoulun varta vasten kuvataideopetusta varten rakennetut uudet tilat valmistuivat vuonna 1994 arkkitehti Sinikka Kouvon ja Erkki Partasen suunnittelemina.


title: Kankaanpään taidekoulu

text: Kankaanpään taidekoululla on merkittävä asema suomalaisessa kuvataideopetuksessa ja modernismin laajenemisessa taideilmaisuun. Koulusta ovat valmistuneet muun muassa Pekka Mattila, Kaisu Koivisto, Nanna Susi, Annu Vertanen, Irmeli Mäkilä, Jaakko Niemelä, Janne Kaitala, Kari Tykkyläinen ja Reijo Paavilainen.


title: Lahden taideinstituutti

text:
Lahden Taideinstituutti - tunnettiin myös nimillä Taideinstituutti ja Lahden taidekoulu - oli Lahden ammattikorkeakouluun kuulunut kuvataiteilijoita kouluttanut ammatillinen oppilaitos.
Lakkautuksen jälkeen Taideinstituutin oli tarkoitus osittaisena jatkua osana Muotoiluinstituutin opintoja.


title: Lahden taideinstituutti

text: Koulu perustettiin 2.1.1971 nimellä Lahden taideoppilaitos. Lahden kaupungin alaisessa koulussa oli taideteollisuuden ja kuvataiteen linja. Myöhemmin taideteollinen koulutus, nykyinen Muotoiluinstituutti siirtyi valtion omistukseen. Loppuvaiheessaan taideinstituutti oli ammattikorkeakoulu, jossa saattoi suorittaa Kuvataiteilija (AMK) -tutkinnon (240 op) neljässä vuodessa ja suuntautua maalaustaiteeseen, taidegrafiikkaan, kuvanveistoon tai muu-taiteeseen.


title: Lahden taideinstituutti

text: Lopettamispäätös Lahden Taideinstituutille annettiin koulun 40-vuotissyntymäpäivänä 7.1.2012. Viimeinen opiskelijahaku oli keväällä 2012 ja koulu lopetti keväällä 2016, kun viimeiset kuvataiteilijat valmistuivat.


title: Lahden taideinstituutti

text: Kolme viimeiseksi jäävää vuosikurssia avasi keväällä 2014 Lahden Taideinstituutin taideportaalin, joka syntyi opiskelijoiden kiintymyksestä kouluaan kohtaan. Sivuston kautta on mahdollista löytää Taideinstituutista valmistuneiden ja opiskelijoiden teoskuvia, tietoja sekä linkkejä taiteilijoiden kotisivuille. Tarkoituksena on säilyttää yksien kansien välissä koulun historiaa ja henkeä sen lopettamisen jälkeenkin.


title: Emilio Alzamora

text: Emilio Alzamora (s. 22. toukokuuta 1973 Lleida) on espanjalainen entinen ratamoottoripyöräilijä. Hän voitti 125cc-luokan maailmanmestaruuden vuonna 1999. Alzamora on ainoa ratamoottoripyöräilyn maailmanmestari, joka on voittanut mestaruuden voittamatta kaudella yhtään osakilpailua.


title: Emilio Alzamora

text: Alzamora aloitti kilpauransa 80-kuutioisissa Espanjan kansallisessa sarjassa. Hän voitti maansa mestaruuden vuosina 1989 ja 1990. MM-sarjaan Alzamora siirtyi vuonna 1994. Ensimmäinen kausi meni vielä opetellessa, mutta jo seuraavana kautena Alzamora oli neljä kertaa palkintopallilla ja MM-sarjassa kolmas. Vuonna 1997 Emilio Alzamora ajoi 250cc-luokassa. Kausi oli loukkaantumisten sävyttämä ja Alzamora palasi takaisin piikkiluokkaan.


title: Emilio Alzamora

text: Kaudella 1999 Alzamora voitti maailmanmestaruuden Hondalla saavuttamatta yhtään osakilpailuvoittoa. Marco Melandri ja Masao Azuma voittivat molemmat viisi osakilpailua, kun taas Alzamoralla oli viisi kakkossijaa ja viisi kolmossijaa. Melandri hävisi maailmanmestaruuden vain yhdellä pisteellä. Seuraavalla kaudella Alzamora oli vielä MM-sarjan kolmas, ja siirtyi sitten luokkaa ylemmäs, jossa ajoi kahdesti MM-sarjan seitsemänneksi. Alzamora lopetti uransa vuonna 2003, ajettuaan vaisun kauden 125cc-luokassa.


title: Emilio Alzamora

text: Sen lisäksi, että Alzamora on ainoa kuski, joka on voittanut maailmanmestaruuden voittamatta kaudella yhtään osakilpailua, poikkeuksellista Alzamoran urassa on myös se, että maailmanmestaruudesta ja 30 palkintopallisijasta huolimatta hän ajoi vain kerran aika-ajoissa paalupaikalle.


title: Emilio Alzamora

text: Kilpauran jälkeen Emilio Alzamora on toiminut Espanjan 125cc-luokan mestaruussarjan CEV:n tehtävissä ja johtanut "RACC-Caja Madrid" nimistä moottoripyöräilytallia. Nykyään hän johtaa "Monlau Competition" nimistä opinahjoa, jossa koulutetaan kuljettajia ja mekaanikkoja moottoriurheiluun. Ennen rehtorin virkaa hän toimi koulussa urheilullisena johtajana.


title: Koskivoimakomitea

text: Koskivoimakomitea oli komitea, jonka senaatti asetti 17. lokakuuta 1917. Se toimi aluksi Rautatiehallituksen yhteydessä. Sen tehtävänä on suunnitella ja rakentaa sekä käyttää valtion vesivoimalaitoksia. Erityisesti se toteutti Imatran voimalaitoksen rakentamisen. Sen puheenjohtajaksi tuli Bernhard Wuolle, joka erimielisyyksien vuoksi erosi komiteasta 1923, jäseniksi Risto Ryti ja professori Axel Juselius sekä sihteeriksi tie- ja vesirakennusten ylihallituksen vanhempi insinööri Hugo Malmi


title: Koskivoimakomitea

text: Lisätty koskivoimakomitea asetettiin lokakuussa 1921, ja siihen tulivat kuulumaan lisäksi muun muassa Jalmari Castren, K. Snellman, Väinö Tanner, Toivo Ikonen ja A. Lampen. Väinö Tanner oli lisätyn koskivoimakomitean jäsen 1921–1946.


title: Koskivoimakomitea

text: Komitean aloitteista merkittävimmät olivat vuonna 1920 esitetyt ehdotukset Kymijoen Anjalankosken ja Vuoksenvirran Imatran rakentamisesta. Komitean nimeksi tuli myöhemmin Valtion Koskirakennus toimikunta. 9-jäseninen toimikunnan alaisena oli Valtion Koskivoimatoimisto. Toimikunnan toimintaa sääteli Ohjesääntö 27/3 1923.


title: Koskivoimakomitea

text: Ennen talvisotaa komitea teki suunnitelman Pohjois-Suomen vesivoiman rakentamisesta ja vesistöjen säännöstelystä.


title: Sean Paul Lockhart

text: Sean Paul Lockhart (s. 31. lokakuuta 1986, Lewiston, Yhdysvallat) on yhdysvaltalainen malli, elokuvaohjaaja ja näyttelijä, joka tunnetaan vuosina 2004–2010 tekemistään homopornovideoista taiteilijanimellä Brent Corrigan tai salanimellä Fox Ryder. Sittemmin Lockhart on ohjannut gay-teemaisia independent-elokuvia kuten "Judas Kiss" (2011) ja "Triple Crossed" (2013) sekä näytellyt muun muassa elokuvissa "Sister Mary" (2011) ja "Welcome to New York" (2012).


title: Sean Paul Lockhart

text: Lockhart aloitti uransa pornonäyttelijänä jo 17-vuotiaana vuonna 2004 Bryan Kocisin omistaman Cobra Videon tuottamassa elokuvassa "Every Poolboy's Dream". Hän nousi nopeasti Cobran esiintyjien kärkeen. Lockhart on itsekin homoseksuaali.


title: Sean Paul Lockhart

text: Lockhartin uran alkuvaiheesta ja hänen ensimmäisen tuottajansa Bryan Kocisin murhasta kertoo Justin Kellyn käsikirjoittama ja ohjaama elokuva "King Cobra". Se pohjautuu Andrew E. Stonerin ja Peter A. Conwayn kirjaan "Cobra Killer: Gay Porn, Murder, and the Manhunt to Bring the Killers to Justice".


title: Sean Paul Lockhart

text: Lockhart syntyi Idahossa. Hänen alkoholistiäitinsä jätti lapset isäpuolen kasvatettaviksi Seattleen kun Lockhart oli kolmannella luokalla. Vuonna 2004 teini-ikäinen Lockhart muutti äitinsä luokse San Diegoon, jossa hän tutustui muihin homoseksuaaleihin, ajautui poikaprostituoiduksi ja alkoi unelmoida elokuvaurasta.


title: Sean Paul Lockhart

text: 16-vuotiaana Lockhart kertoo ryhtyneensä seurustelemaan vanhemman miehen kanssa, joka tutustutti hänet epämääräisiin piireihin. "Poikaystäväni tutustutti minut elämäntyyliin, joka ei ollut kovin sopiva 16-vuotiaalle. Hän oli minulle vain ikävä sairaus. Mutta minä uskoin, että sellaista homot tekivät. En tiennyt, ettei valtaosa homoyhteisön jäsenistä käytä huumeita tai kohtele toisiaan huonosti; että homoyhteisössä on ihmisiä, jotka itse asiassa välittävät toisistaan."


title: Sean Paul Lockhart

text: Lockhart kertoo, että pian hänen 17-vuotissyntymäpäivänsä jälkeen hänen aiemmin mainittu poikaystävänsä otti yhteyttä Cobra Videoihin, ja näytti webkuvaa alastomasta ja nukkuvasta Lockhartista. Sen jälkeen Lockhart meni tekemään Cobra Videoiden studiolle kahdet kuvaukset, joissa hän esiintyi Brent Everettin kanssa nimellä Brent Corrigan. Nämä kaksi filmiä hajotettiin neljäksi eri elokuvaksi, jotka kaikki menestyivät hyvin ja arvosteltiin yhtä loistaviksi kuin parhaiten myyvät Cobra Videot.


title: Sean Paul Lockhart

text: Ensimmäisten kuvaustensa aikoihin Lockhart kehitti läheisen suhteen Cobra Videon omistajaan, Bryan Kocisiin, ja aikanaan suhde muuttui seksuaaliseksi. Lochart kertoo pelänneensä, että työsuhde loppuu ellei hän ylläpidä suhteen seksuaalista puolta.


title: Sean Paul Lockhart

text: Vuonna 2005 Lockhartin asianajaja ilmoitti julkisesti, että Lockhart oli ollut alaikäinen ensimmäisissä elokuvissaan. Heinä-elokuussa 2006 GayWebMonkey -lehden haastattelussa Lockhart väitti, että oli toisinaan selvästi kertonut tuottajalleen olevansa alaikäinen, mutta ettei tämä ollut lainkaan kiinnostunut hänen tunnustuksestaan. Lockhartin mukaan tuottaja myös vihjaili usein, että jos näyttelijä olikin alaikäinen, niin ongelmiin ei joutuisi tuottaja vaan itse näyttelijä. Lockhart sanoo myös, että julkisen paljastuksen jälkeen tuottaja oli lähettänyt hänelle sähköpostin, jossa sanottiin että "petturit saavat asianmukaisen kohtelun", ja että kannattaa varautua oikeudenkäyntiin, häpeään ja taloudelliseen tuhoon.


title: Sean Paul Lockhart

text: Pian lastensuojelujärjestöt vaativat, että Lockhartin alaikäisenä tekemät videot tulisi vetää pois markkinoilta mahdollisen lapsipornorikoksen vuoksi. Cobra Video ja sen jakelija Pacific Sun Entertaiment tekivätkin näin.


title: Sean Paul Lockhart

text: Lehden Adult Video News artikkeli siteerasi Cobra Videosin lausumaa, jonka mukaan yhtiö ei ollut tietoinen Lockhartin alaikäisyydestä, ja että sillä oli värikopiot Lockhartin esittämistä henkilötodistuksista, joissa kaikissa oli syntymävuosi 1985.


title: Sean Paul Lockhart

text: Tämän ilmoituksen ja asian myöhemmän muistelun jälkeen Cobra Videos haastoi Lockhartin ja hänen työtoverinsa oikeuteen liittovaltiollisessa tuomioistuimessa San Diegossa tavaramerkin loukkaamisesta, alavaltauksesta, sopimuksen rikkomisesta ja muista kiistoista. Syyte, joka aiheutti miljoonan dollarin vahingot, vaati myös Lockhartille kieltoa käyttää Brent Corrigan -nimeä, sillä se oli tavaramerkin turvaama. Kocisin ja Lockhartin raportoitiin päässeen sopimukseen alkuvuodesta 2007.


title: Sean Paul Lockhart

text: Cobra Videosin omistaja Bryan Kocis löydettiin kuolleena kotoaan 24. tammikuuta 2007. Hänen kurkkuaan oli viillelty ja puukotettu 28 kertaa. Tappajat sytyttivät asunnon tuleen piilottaakseen murhan. Lockhart oli yksi useista kuulusteltavista. Hänen lakimiehensä John Yates sanoi, että Lockhart oli osa tutkintaa ja täysin yhteistyöhaluinen viranomaisten kanssa. Myöhemmin Yates sanoi, että Lockhartilla oli tietoa miehestä joka tapasi Kocisin tämän kuolinpäivänä, mutta että he hakivat apua rikosasianajajalta ennen puhumista poliisille. Poliisi alkoi heti etsiä nimenomaista henkilöä nimen avulla.


title: Sean Paul Lockhart

text: 15. toukokuuta 2007 kahta Virginia Beachissä asuvaa seksityöntekijää ja kilpailevaa homopornotuottajaa, Harlow Guadraa ja Joseph Kerekesiä syytettiin Kocisin murhasta. Tutkijoiden teoria oli, että kyseiset kaksi miestä osallistuivat Kociskin murhaan, koska halusivat Lockhartin työskentelemään omaan pornoelokuvayhtiöönsä. Murhaa tutkiva poliisi kuitenkin uskoi, ettei Lockhart ollut tietoinen miesten suunnitelmasta tappaa Kocis.


title: Sean Paul Lockhart

text: 8. joulukuuta 2008 Joseph Kerekes myönsi syyllisyytensä Bryan Kociskin murhaan, ja hänet tuomittiin elinkautiseen vankeuteen. 12. maaliskuuta 2009 Harlow Guadra todettiin syylliseksi ja tuomittiin vankeuteen kolmannen asteen murhasta.


title: Sean Paul Lockhart

text: Vuonna 2016 tuotiin ensi-iltaan Kocisin murhatapaukseen Lockhartin näkökulmasta perustuva, Justin Kellyn ohjaama näytelmäelokuva "King Cobra". Siinä Lockhartia/Corrigania esittää Garrett Clayton ja Bryan Kocisin pohjalta kirjoitettua Stephen-hahmoa Christian Slater.


title: Académie Colarossi

text: Académie Colarossi oli italialaisen kuvanveistäjän Filippo Colarossin perustama taidekoulu. Se sijaitsi alkuun Pariisin Île de la Citéssä, mutta muutti 1870-luvulla Rue de la Grande-Chaumièrelle. Koulu suljettiin 1930-luvulla.


title: Académie Colarossi

text: Académie Colarossi perustettiin 1800-luvulla vaihtoehdoksi valtion École des Beaux-Arts -koululle, jota monet nuoret lupaavat taiteilijat pitivät vanhakantaisena. Académie Julianin tapaan ja toisin kuin virallinen École des Beaux Arts hyväksyi Colarossi oppilaiksi myös naisia, jotka saivat piirtää myös alastonta miesmallia. Colarossissa opiskelikin muun muassa Camille Claudel. Vuonna 1910 Colarossiin hyväksyttiin myös ensimmäinen naispuolinen opettaja. Koulussa oli elävän mallin veistoluokkia, jotka houkuttelivat ulkomaisia opiskelijoita. Muiden muassa kuvanveistäjä Henry Moore otti osaa Colarossin elävän mallin piirustukseen 1920-luvulla. Hän piirsi yleisölle avoimissa piirustusilloissa, joissa piirrettiin itsenäisesti ilman opetusta.


title: Académie Colarossi

text: Suomalaisista taiteilijoista Colarossissa opiskelivat muun muassa Väinö Blomstedt, Elin Danielson-Gambogi, Johannes Haapasalo, Helene Schjerfbeck, Ilmari Soikkanen ja Ellen Thesleff. Myöhemmistä taiteilijoista myös Otto Mäkilä ja Vilho Lampi hakivat vaikutteita Colarossista.


title: Académie Colarossi

text: Muista kuin suomalaisista voisi mainita italialaisen Amedeo Modiglianin, virolaisen Eduard Wiiraltin, tšekkiläisen Alfons Muchan, yhdysvaltalaisen Lyonel Feiningerin, ranskalaisen Paul Gauguinin ja saksalaisista George Groszin, Hans Hofmannin ja Paula Modersohn-Beckerin.


title: Heikki Peltola

text: Heikki Olavi Peltola (s. 26. joulukuuta 1943 Angola) on Helsingin yliopiston infektiotautien professori. Hän väitteli lääketieteen ja kirurgian tohtoriksi vuonna 1978. Peltola on toiminut Ylioppilaskunnan Laulajien solistina kuoron ulkomaanmatkoilla. Hän oli kuoron varajohtaja vuosina 1966–1970 ja taiteellinen johtaja vuosina 1971–1980.


title: Hope

text: Hope voi tarkoittaa seuraavia:


title: Lista 1:n vangit

text:
Lista 1:n vangit olivat joukko suomalaisia, jotka Liittoutuneiden valvontakomission vaatimuksesta vangittiin vuonna 1944 epäiltynä jatkosodan aikana tehdyistä sotarikoksista. Ilman syytteitä selvinneet 17 vankia vapautettiin 20. helmikuuta 1947. Jäljelle jääneet jakautuivat syytteeseen asetettaviin (16) ja niihin, joiden asia meni vielä tutkittavaksi (6). Aikanaan langetetut rangaistukset olivat tulleet sovitetuiksi pitkän pidätysajan kuluessa.
Moskovan välirauhansopimuksen 13. artikla velvoitti Suomen tuomitsemaan sotarikoksiin syyllistyneet. Yhteensä Suomessa tuomittiin sodan jälkeen noin 700 sotarikollista.


title: Lista 1:n vangit

text: Lista 1:n vankien osalta kyseessä olivat väitetyt sotarikokset niillä alueilla, jotka Suomi oli vallannut Neuvostoliitolta jatkosodan aikana. Vallatuilla alueilla Itä-Karjalassa asuneesta väestöstä se osa, joka oli jäänyt tai jättäytynyt pois neuvostoviranomaisten suorittamasta pakkoevakuoinnista, palautettiin kotikyliinsä, mutta siellä, missä tämä ei kylien tuhouduttua tai sotatoimien vuoksi ollut mahdollista, koditon väestö koottiin yhteisiin sijoituspaikkoihin eli niin kutsuttuihin siirtoleireihin. Suomalaisten vetäydyttyä Itä-Karjalasta kesällä 1944 Neuvostoliiton viranomaiset ryhtyivät tutkimaan suomalaisten miehitysvallan aikaisia tapahtumia. Kuulusteltaviksi joutuivat alueelle jääneestä kantaväestöstä varsinkin ne henkilöt, jotka olivat tavalla tai toisella avustaneet suomalaista hallintoa tai muutoin joutuneet sen kanssa läheisiin tekemisiin.


title: Lista 1:n vangit

text: Neuvostoliiton kommunistisen puolueen pää-äänenkannattaja Pravda kertoi suomalaisten toimintaa tutkivan erikoiskomitean asettamisesta Itä-Karjalaan Suomelle omistetussa pääkirjoituksessaan 18. elokuuta 1944, noin kuukautta ennen Moskovan välirauhan solmimista.


title: Lista 1:n vangit

text: Valvontakomission puheenjohtaja Andrei Ždanov jätti 19. lokakuuta 1944 pääministeri Urho Castrénille kirjelmän ja luettelon, joka sisälsi 61 nimeä. Ždanovin jättämän kirjelmän sisältö oli seuraava:


title: Lista 1:n vangit

text: Suomalaiset olivat vaikean tehtävän edessä, sillä Suomessa ei tiedetty väitetyistä sotarikoksista mitään ja täysin mielivaltainen lista perustui ilmiantoihin. Kyseisten henkilöiden pidättämiseen annettiin aikaa kolme vuorokautta. Näistä 15 oli palvellut Itä-Karjalan sotilashallinnossa. Listan perusteella pidätettiin 45 henkilöä.


title: Lista 1:n vangit

text: Pidätykset tulivat asianomaisille täydellisenä yllätyksenä heidän ollessaan joko palveluksessa joukko-osastoissaan, lomalla kotipaikkakunnillaan tai potilaina sotasairaaloissa. Lapin sodan operaatioita johtanut kenraalimajuri Aaro Pajari sai Rovaniemelle käskyn saapua välittömästi Päämajaan Mikkeliin. Siellä puolustusvoimien ylipäällikkö marsalkka Gustaf Mannerheim luovutti hänelle Mannerheim-ristiin – järjestyksessä jo toisen – ja määräsi heti tämän jälkeen paikalla olleen kenraaliluutnantti Hugo Östermanin pidättämään Pajarin ja toimittamaan tämän Riihimäen vankilaan. Kenraalimajuri Väinö Palojärvi pidätettiin kesken omien häidensä. Edellisten lisäksi kuvaavaa oli, että listalla mukana olleen tamperelaisen kapteenin pidättivät hänen upseeritoverinsa. Kenttäsairaalassa lavantautia sairastanut everstiluutnantti siirrettiin korkeasta kuumeesta huolimatta muiden pidätettyjen tavoin Riihimäen keskusvankilaan. Kaksi listalla mainittua henkilöä oli kuollut: toinen teki itsemurhan jouduttuaan pidätetyksi, ja toisen olivat surmanneet venäläiset partisaanit Itä-Karjalassa jatkosodan aikana. Listan henkilöistä kenraaliluutnantti Wiljo Tuompo, kenraalimajuri Johan Arajuuri ja eversti Väinö Kotilainen olivat siirtyneet Ruotsiin.


title: Lista 1:n vangit

text: Valvontakomissiolle 22. lokakuuta lähettämässään vastauskirjelmässä Urho Castrén ilmoitti hallituksen antaneen määräyksen listalla mainittujen henkilöiden pidättämisestä, mutta huomautti, että "”Suomessa vallitsevan käsityksen mukaan olisi ollut asianmukaista, että ennen kysymyksessä olevien henkilöiden pidättämismääräystä olisi ollut ainakin yksilöity tieto niistä teoista, joihin heidän on katsottu syyllistyneen”". Valvontakomissio puolestaan ilmaisi lokakuun viimeisenä päivänä antamassaan kirjelmässä tyytymättömyytensä hallituksen vastaukseen ja vaati tehokkaampia toimia syyllisten löytämiseksi ja pidättämiseksi.


title: Lista 1:n vangit

text: Viranomaisilla oli Ždanovin jättämän listan tulkitsemisessa suuria vaikeuksia, koska henkilöiden nimet olivat välillä suomeksi, välillä venäjäksi, ja heidän sodanaikainen toimenkuvansa oli luonnehdittu usein epämääräisesti. Eräät nimet oli kirjoitettu niin epäselvästi, että niiden tunnistaminen oli mahdotonta. Niinpä pidätetyiksi joutui muutamia aivan vääriä henkilöitä, jotka kuitenkin vapautettiin pian. Kaikkiaan 45 pidätetyksi joutuneesta 24 oli upseereja, 15 aliupseereja ja viisi miehistöön kuuluvaa. Seitsemän aktiiviupseerin ohella pidätetyt olivat siviiliammateiltaan toimihenkilöitä, maanviljelijöitä ja työmiehiä. Pidätetyistä upseereista kenraalimajuri Aaro Pajari ja kapteeni Juho Pössi olivat Mannerheim-ristin ritareita. Kymmenkunnan listalla mainitun henkilöllisyys jäi pysyvästi selvittämättä; tällaisia olivat esimerkiksi ”Iljinskij sovhoz” -nimisen vankileirin komendantiksi ilmoitettu ”Allaonen” ja saman leirin virkailijaksi ilmoitettu ”kers. Tusminen”.


title: Lista 1:n vangit

text:
Oikeuskanslerinvirasto oli määrännyt Riihimäen vankilaan kuulustelijat, jotka vahvistivat pidätetyille, että valvontakomissio oli vaatinut heidän pidättämistään. Kun kuulusteltavilta kysyttiin, olivatko he tehneet sotarikoksia, nämä ilmoittivat olevansa asiasta täysin tietämättömiä. Kun he puolestaan tiedustelivat, mistä heitä oikeastaan syytettiin, kuulustelijat saattoivat vain vastata, ettei valvontakomissio ollut toimittanut syyteaineistoa Suomen viranomaisille, ja nojautua Neuvostoliiton lehtiin, jotka kertoivat saaneensa haltuunsa väitettyjä rikoksia tutkineen komitean raportteja. Pidätetyt yrittivät myöhemmin lukuisilla tasavallan presidentille, pääministerille, oikeusministerille, oikeuskanslerille ja eduskunnan oikeusasiamiehelle osoittamillaan kirjelmillä vauhdittaa asiansa käsittelyä.
Vangitut kuljetettiin 3. syyskuuta 1945 Riihimäen vankilasta Miehikkälän kuntaan heitä varten perustettuun varavankilaan. Suomessa pelättiin, että vangitut henkilöt kuljetettaisiin tuomittaviksi Neuvostoliittoon. Näin ei kuitenkaan tapahtunut eikä myöskään uusia listoja sotarikollisista tullut.


title: Lista 1:n vangit

text: Miehikkälän varavankila sijaitsi keskellä metsää järven rannalla ja sitä ympäröi kaksinkertainen piikkilanka-aita. Kahdessa vartiotornissa oli konepistoolilla aseistettu vartija. Tosin vangit olivat jo heti alussa sopineet keskenään, ettei kukaan edes yrittäisi karata. Vangeilla ei ollut työvelvollisuutta, mutta monet heistä kävivät auttamassa lähiseudun maalaistalojen töissä. Leirille saapui lisäksi useita sanomalehtiä.


title: Lista 1:n vangit

text: Andrei Ždanov ilmoitti pidätysmääräyksen antaessaan toimittavansa myöhemmin tarkemmat ohjeet siitä, miten pidätettyjen suhteen oli meneteltävä. Näitä ohjeita ei kuitenkaan koskaan tullut, ja suomalaisille syntyi käsitys, että valvontakomissio oli unohtanut koko tapauksen.


title: Lista 1:n vangit

text: Karjalais-suomalaisessa neuvostotasavallassa todistusaineistoa suomalaisia vastaan keräsi kenraalimajuri Gennadi Kuprijanovin johtama komissio, jonka yhtenä jäsenenä oli Karjalais-suomalaisen kansankomissariaatin neuvoston puheenjohtaja, aikaisemmin Terijoen hallituksen Karjalan asiain ministerinä toiminut Paavo Prokkonen.


title: Lista 1:n vangit

text: Valvontakomissio toimitti syyteaineiston Suomen hallitukselle vasta keväällä 1947. Aineisto käsitti seitsemän suurta kansiota, joissa oli yli 2 400 venäjänkielistä sivua, ja sen kääntäminen suomen kielelle kesti useita viikkoja. Todistusaineisto oli suurimmaksi osaksi kerätty vasta kesällä 1946, jolloin syytetyt olivat olleet Suomessa vangittuina jo yli puolitoista vuotta. Siirtoleireistä ja siviiliväestön kohtelusta esitettiin yksinomaan syytöksiä, ja suomalaisista käytettiin yhä uudelleen ja uudelleen ilmaisuja ”valkosuomalaiset pyövelit”, ”lahtarit”, ”nuo pahantekijät”, ”suomalais-fascistiset valtaajat” yms. Todistajiksi haastettujen suuresta määrästä huolimatta vain harvat heistä ilmoittivat havainneensa tai itse kokeneensa sellaisia tapauksia, joiden nojalla syytteitä oli nostettu. ”Keppikurista”, ”pieksämisestä” ja muusta vastaavasta puhuttaessa toistuivat ”itse en nähnyt mutta kuulin kerrottavan”, ”tiedän tapauksen, mutta en muista nimeä”, ”niin kertoivat minulle toiset”, ”silminnäkijöitä en nähnyt” -tyyliset lausumat. Todistajien muistamattomuus oli sikäli luonnollista, että suomalaisten miehitysajan päättymisestä oli kulunut jo liki kaksi vuotta. Mikäli kuulustelijoiden kysymykset oli merkitty pöytäkirjoihin, ne olivat tarkoituksellisen johdattelevia. Minkäänlainen miehitysolojen objektiivinen arviointi ei ollut mahdollista, ja aineistosta oli selvästi nähtävissä, että kuulusteltavat olivat suorastaan pelänneet tällaisten lausuntojen antamista.


title: Lista 1:n vangit

text: Yksi vangituista joutui olemaan vangittuna pidempään, kaikki muut vangitut vapautettiin viimeistään vuoden 1948 alussa. Vapausrangaistukseen tuomittiin 14 ja yhdelle määrättiin sakkoja. Neuvostoliitossa kerättyä todistusaineistoa ei pidetty käyttökelpoisena suomalaisessa oikeudessa eikä todistajia saatu kuultaviksi Suomeen. Syytettyjä kehotettiinkin tunnustamaan rikokset, jotta tuomiot voitaisiin julistaa ja välirauhansopimuksen ja valvontakomission vaatimukset täyttää. Vastineeksi tarjottiin välitöntä vapautusta. Vankeusrangaistukset olivat useamman kohdalla maltillisia , eivätkä ylittäneet jo kärsittyä lähes 3 vuoden vankeutta.


title: Lista 1:n vangit

text: Miehikkälän varavankilan paikalla on nykyisin muistomerkki. Vankila-alueella sijainneista parakkirakennuksista on jäljellä vielä kaksi.


title: Kaalikääryleet

text: Kaalikääryleet on uunissa valmistettava ruokalaji, jossa kaalinlehtien sisään on kääritty täytettä. Perinteisin täyte on sekoitettu jauhelihasta, kananmunasta, keitetystä riisistä tai perunasta sekä hienonnetuista kaalinlehdistä. Kääryleitä valellaan paistamisen aikana siirapista ja sulatetusta voista tehdyllä sekoituksella tai muunlaisella liemellä tai kastikkeella. Kääryleiden kera tarjoillaan usein puolukkahilloa tai -survosta ja keitettyjä perunoita.


title: Kaalikääryleet

text: Kaalikääryleet on 1700-luvulla kehitetty pohjoismainen muunnos perinteisestä turkkilaisesta ruokalajista dolmasta, joka on viiniköynnöksen lehdestä tehty kääryle. Ruokalaji mainittiin Cajsa Wargin ruotsalaisessa keittokirjaklassikossa ensimmäisen kerran vuonna 1755. Vuonna 1709 käydyn Pultavan taistelun hävinnyt Ruotsin kuningas Kaarle XII pakeni Osmanien valtakuntaan. Kuninkaalla oli mukanaan noin 1500-miehinen joukko sotilaita. He asettuivat osmanihallinnon alaiseen Benderin kaupunkiin (nyk. Tighina). Erilaisten vaiheiden, kuten vuosina 1710–11 käydyn Venäjän–Turkin sodan, jälkeen kuningas siirtyi joukkoineen takaisin Ruotsiin. Vierailun pysyväksi perinnöksi Pohjoismaihin jäi kaalikääryleiden valmistustaito. Ruotsinkielisen nimen "kåldolmar" osa "dolma" on tullut suoraan turkin kielestä. Toisen teorian mukaan resepti saapui osmanisuurlähettiläiden tai kauppiaiden mukana.


title: Kaalikääryleet

text: Suomessa kaalikääryleiden valmistusta on alettu opettaa vasta 1900-luvun alun talouskursseilla ja talouskouluissa.


title: Didymóteicho

text: Didymóteicho (; ) on Kreikan kaupunki ja samanniminen kunta (Δήμος Διδυμοτείχου, "Dímos Didymoteíchou"), joka sijaitsee Évroksen alueyksikössä Itä-Makedonian ja Traakian alueella. Koko kunnan pinta-ala on 569,5 neliökilometriä ja väkiluku 19 493. Varsinaisen Didymóteichon kaupungin väkiluku on 9 263 (vuonna 2011).


title: Didymóteicho

text: Didymóteicho on manner-Kreikan itäisin kunta ja sijaitsee Turkin rajan pinnassa. Nykyinen Didymóteichon kunta muodostui, kun Didymóteicho ja Metaxádes yhdistyivät vuoden 2011 alussa Kallikrates-suunnitelman mukaisesti.


title: Didymóteicho

text: Vuoden 2011 kuntauudistuksesta lähtien Didymóteichon kunta muodostuu kahdesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Didymóteicho

text: Kaupungissa ovat syntyneet Bysantin aikakauden hallitsijat Johannes III Vatatzes ja Johannes V Palaiologos.


title: Kivalliq Air

text: Kivalliq Air on kanadalainen lentoyhtiö, jonka pääkonttori sijaitsee Manitoban provinssissa, Winnipegin kaupungissa. Yhtiön kotikenttänä toimii Winnipegin kansainvälinen lentoasema. Nykyisin yhtiö lentää säännöllistä reittiliikennettä ainoastaan Winnipegin ja Sanikiluaqin välillä kolme kertaa viikossa. Kivalliq Air on Keewatin Airin omistama, reittiliikennettä hoitava tytäryhtiö.


title: Kivalliq Air

text:
Kivalliq Air lentää reittilentoja kolme kertaa viikossa Winnipegin ja Sanikiluaqin välillä. (huhtikuu 2013)
Kivalliq Airin laivastossa on seuraavat lentokoneet: (huhtikuu 2013)


title: HMS Dunedin

text: HMS Dunedin (viirinumero D93) oli Britannian kuninkaallisen laivaston vuonna 1918 vesillelaskettu Danae-luokan kevyt risteilijä, joka palveli toisessa maailmansodassa.


title: HMS Dunedin

text: Alus tilattiin Armstrong Whitworthilta Newcastle-upon-Tynestä ja sen köli laskettiin 5. marraskuuta 1917. Alus laskettiin vesille 19. marraskuuta 1918 ja se otettiin palvelukseen 13. syyskuuta 1919.


title: HMS Dunedin

text: Alus liitettiin palvelukseen otettaessa Atlantin laivaston 1. risteilijäviirikköön. Alus lainattiin "HMS Chathamin" tilalle Uuden-Seelannin osastolle toukokuussa 1924. "Dunedin" oli avustamassa pelastustöitä Napierissa Uudessa-Seelannissa helmikuussa 1931 yhdessä sluuppi "HMS Veronican" ja risteilijä "HMS Diomeden" kanssa kaupungin tuhouduttua Hawkesinlahden maanjäristyksessä.


title: HMS Dunedin

text: Alus oli huollettavan vuoden vaihteessa 1931-1932.


title: HMS Dunedin

text: "HMNZS Leander" vapautti "Dunedinin" Uuden-Seelannin osastosta 29. maaliskuuta 1937 ja samalla toi määräyksen alukselle aloittaa kotimatkan. Englantiin palattuaan alus siirrettiin reserviin ja koulutustehtäviin.


title: HMS Dunedin

text: Alus palautettiin palvelukseen toisen maailmansodan uhatessa ja liitettiin Kotilaivaston (}) 12. risteilijäviirikköön. Alukselle asennettiin samalla kaksi neliputkista puolentuuman ilmatorjuntakonekivääriä. Alus siirrettiin syyskuussa 1939 11. risteilijäviirikköön Orkney- ja Shetlandinsaarille sijoitettuun osastoon. Alus vietti loppuvuoden Pohjanmeren partiotehtävissä (). Alus oli mukana etsimässä Saksan laivaston taisteluristeilijöitä "Scharnhorstia" ja "Gneisenauta" näiden upotettua aseistetun kauppa-aluksen "HMS Rawalpindin".


title: HMS Dunedin

text: Alus oli huollossa vuoden 1940 alussa, jolloin alukselle asennettiin tyypin 286M tutka. Alus siirrettiin palvelukseen palatessaan Pohjois-Amerikan ja Länsi-Intian asemalle, jossa palvellessaan se pysäytti maaliskuussa saksalaisen kauppalaivan "Heidelbergin", jonka miehistö upotti aluksensa ennen valtausta. Muutaman päivän kuluttua "Dunedin" pysäytti ja valtasi yhdessä Kanadan laivaston hävittäjän HMCS "Assiniboinen" kanssa saksalaisen kauppalaivan lähellä Jamaikaa "Hannoverin", josta rakennettiin myöhemmin ensimmäinen Kuninkaallisen laivaston saattuetukialus "HMS Audacity".


title: HMS Dunedin

text:
"Dunedin" oli sulkemassa Vichyn Ranskan valvonnassa olevaa Martiniqueta kesä-heinäkuussa 1940. Alus oli joulukuussa suojaamassa saattuetta WS5A, kun Saksan laivaston risteilijä "Admiral Hipper" hyökkäsi saattueen kimppuun. Alukset eivät kuitenkaan kohdanneet.
Alus pysäytti ja valtasi 15. kesäkuuta 1941 saksalaisen tukilaivan "Lothringenin" palvellessaan Etelä-Atlantilla ja osallistuessaan Saksan laivaston taistelulaiva "Bismarckin" etsimiseen. Vallatusta aluksesta löytyi salaista tietoa sukellusveneiden liikkeistä. Aluksen seuraavat vallatut alukset olivat Vichyn Ranskan lipun alla purjehtineet kauppalaivat 22. kesäkuuta "Ville de Rouen" ja 30. kesäkuuta "Ville de Tamative" St. Paulin karikosta itään.


title: HMS Dunedin

text: Aluksen oli määrä olla seuraava Danae-luokan alus, joka muutettaisiin ilmatorjuntaristeilijäksi. Alus purjehti 24. marraskuuta 1941 keskisellä Atlantilla yksinäisellä partioretkellä St. Paulin karikolta itään ja Recifestä Brasiliasta kaakkoon, kun alukseen osui kaksi Saksan laivaston sukellusveneen "U-124:n" laukaisemaa torpedoa. Aluksen 486 hengen miehistöstä pelastui ainoastaan neljä upseeria ja 63 muuta miehistönjäsentä.


title: Gennadi Kuprijanov

text: Gennadi Nikolajevitš Kuprijanov (; ) oli neuvostoliittolainen poliitikko.


title: Gennadi Kuprijanov

text: Gennadi Kuprijanov syntyi talonpojan perheeseen Rylon kylässä, Kostroman läänin Soligalitšin kihlakunnassa. Hän kävi neljä luokkaa koulua ja työskenteli kirvesmiehenä. Vuosina 1925–1927 hän opiskeli Kostroman neuvostopuoluekoulussa ja liittyi vuonna 1926 NKP(b):hen. Vuosina 1927–1932 Kuprijanov työskenteli opettajana, Soligalitšin piirin kansanvalistusosaston johtajana ja NKP(b):n piirikomitean osastonjohtajana. Vuosina 1932–1935 hän opiskeli Leningradin Kommunistisessa yliopistossa. Vuosina 1935–1938 Kuprijanov toimi puoluetehtävissä Leningradissa: aluksi Džeržinskin piirikomitean kouluttajana ja osastonjohtajana ja myöhemmin Kuibyševin piirikomitean ensimmäisenä sihteerinä.


title: Gennadi Kuprijanov

text: Vuonna 1938 Kuprijanov komennettiin Neuvosto-Karjalaan, jossa hänet valittiin NKP(b):n aluekomitean ensimmäiseksi sihteeriksi. Hän kuului Karjalan tasavallan NKVD:n erikoiskolmikkoon, jonka tehtävänä oli tarkastaa vangittujen vähemmistökansojen edustajien tuomiot. Vuosina 1940–1950 hän toimi Karjalais-suomalaisen neuvostotasavallan kommunistipuolueen keskuskomitean ensimmäisenä sihteerinä. Jatkosodan aikana Kuprijanov osallistui kenraalimajurina Karjalan rintaman sotaneuvoston työhön. Ennen työläisten ja talonpoikien puna-armeijan henkilökohtaisten sotilasarvojen palauttamista Kuprijanov oli toiminut prikaati- ja divisioonakomissaarina. Sodan jälkeen hän vaikutti siihen, että Leningradin alueelta karkotetut inkerinsuomalaiset saivat vuonna 1949 luvan muuttaa Karjalan tasavaltaan.


title: Gennadi Kuprijanov

text: Kuprijanov vangittiin vuoden 1950 alussa muiden Karjalais-suomalaisen tasavallan johtohenkilöiden kanssa osana niin sanottua Leningradin juttua. Hänet armahdettiin vuonna 1956 ja julistettiin seuraavana vuonna syyttömäksi. Vankilassa Kuprijanov tutustui kertomansa mukaan Raoul Wallenbergiin, jonka hän tapasi vankikuljetuksissa vuosina 1953 ja 1955 ja hammaslääkärissä vuonna 1956.


title: Gennadi Kuprijanov

text: Vuosina 1957–1966 Kuprijanov työskenteli Puškinin palatsi- ja puistoalueen johtajana. Hänet on palkittu Leninin kunniamerkillä (kahdesti) sekä Punaisen lipun, Isänmaallisen sodan ja Työn punaisen lipun kunniamerkeillä.


title: Gennadi Kuprijanov

text: Kuprijanov julkaisi ainakin kaksi kirjaa, jotka käsittelivät hänen sota-ajan kokemuksiaan:


title: Gennadi Kuprijanov

text: Hänen käsikirjoituksiaan säilytetään Karjalan tasavallan kansallisarkistossa.


title: George Fonder

text: George Fonder (22. kesäkuuta 1917 Elmhurst, Pennsylvania, Yhdysvallat – 14. kesäkuuta 1958 Hatfield, Pennsylvania) oli yhdysvaltalainen Indianapolis 500 -kuljettaja. Hän osallistui kolmeen Indianapolis 500 -kilpailuun vuosina 1949, 1952 ja 1954. Vuoden 1952 kilpailussa hän oli 15:s. Fonder kuoli midget car -kilpailussa vuonna 1958.


title: Carl Forberg

text: Carl Forberg (4. maaliskuuta 1911 – 17. tammikuuta 2000) oli yhdysvaltalainen moottoriurheilija. Hän osallistui vuoden 1951 Indianapolis 500 -kilpailuun, jossa oli seitsemäs pistesijojen ulkopuolella. Hän ei kuitenkaan saanut Vuoden tulokas -palkintoa.


title: Klaara

text: Klaara ja Klara ovat naisen etunimiä, jotka johtuvat latinan "puhdasta" tai "kirkasta" tarkoittavasta sanasta "clara".


title: Klaara

text: Vuoden 2009 loppuun mennessä Suomessa on rekisteröity 565 Klaara- ja 543 Klara-nimen saanutta henkilöä.


title: Jiří Hradil

text: Jiří Hradil (s. 1986) on tšekkiläinen pyöräsuunnistaja. Seuratasolla hän edustaa SKOB Zlíniä.


title: Jiří Hradil

text: Ostródan MM-kilpailuissa 2008 Hradil voitti hopeaa sprintistä. Samana vuonna Nidan EM-kilpailuissa hän voitti viestipronssia joukkuetovereinaan Radek Laciga ja Jan Lauerman. Ben Shemenin MM-kilpailuissa 2009 hän voitti hopeaa keskimatkalta ja viestistä. Viestissä hänen kanssaan pyöräsuunnistivat Radek Laciga ja Lubomír Tomeček.


title: Marjut

text: Marjut on suomalainen naisen etunimi, Marja-nimen muunnelma. Suomenkielisen kalenterin mukaan Marjutin nimipäivää vietetään 15. elokuuta. Nimi on ollut kalenterissa vuodesta 1964 lähtien. Vuoden 2009 loppuun mennessä nimi Marjut on annettu 14 412 henkilölle. Nimeä Marjut voidaan taivuttaa kahdella tavalla: samoin kuin t-loppuisia nomineja suomessa yleensä (esim. Marjuen, vrt. kevyen, kätkyen, ohuen, oluen) tai niin, että vartalona on Marjuti- (esim. Marjutin).


title: Aarne Erävaara

text: Aarne Erasti (nimi vuoteen 1959 Aarne Jalo Engelberg, käytti kirjailijanimeä Aarne Erävaara; 24. tammikuuta 1913 Hausjärvi - 20. huhtikuuta 1970 Helsinki) oli suomalainen kirjailija ja kääntäjä.


title: Aarne Erävaara

text: Erasti suomensi useita George Goodchildin salapoliisiromaaneja vuosina 1940-1943 A. J. Engelbergin nimellä. Vuonna 1945 hän suomensi myös Willy Brandtin teoksen "Millainen maailmanrauha?" (Fennia 1945, uusi näköispainos Suomen sosialidemokraattinen puolue 1982).


title: Salainen lainsäädäntö

text: Salainen lainsäädäntö tarkoittaa sellaista virallista oikeuslähdeaineistoa, joka periaatteessa on tarvitsijoiden saatavissa, mutta käytännössä sen käyttö on vaikeaa. Käytön vaikeus voi aiheutua ajallisista, alueellisista, kielellisistä, sisällöllisistä, taloudellisista tai teknisistä syistä. Tässä yhteydessä lainsäädäntö tarkoittaa laajempaa käsitettä kuin säädökset. Salaisen lainsäädännön piiriin kuuluu myös oikeuskäytäntö, jota ei voi ennakoida perehtymällä säädöstekstiin. Tällöin tarkoitetaan oikeastaan ymmärrettävyyttä, josta on kyse silloinkin, kun säädöksen sanamuoto ja perustelut eivät vastaa toisiaan. Oikeuslähteiden saatavuus, tavoitettavuus ja ymmärrettävyys ovat keskeisiä periaatteita kehitettäessä oikeusvaltion oikeudellista tietovarantoa.


title: Salainen lainsäädäntö

text: Salaisen lainsäädännön välttäminen on keskeinen tunnusmerkki arvioitaessa oikeudellista tiedonsaantia. Oikeudellisessa informaatiolähdeopissa pidetään tärkeänä, että viralliset oikeuslähteet ovat saatavilla sekä julkaisuina että ajantasaisina toimitteina tietoverkoissa maan virallisilla kielillä. Nykyaikaisen yhteiskunnan oikeudenmukaisuuskäsitys vaatii säädösten julkaisemista ennen niiden voimaantuloa. Suomen perustuslain 79 pykälän mukaan laki voi tulla voimaan samana päivänä kuin se julkaistaan. Tämä ei kuitenkaan ole hyvän lainsäädäntötavan mukaista, sillä sen periaatteisiin kuuluu lakien julkaiseminen niin ajoissa, että niihin voi perehtyä ennen voimaantuloa. Salaisesta lainsäädännöstä on kyse myös silloin, jos lainvalmistelujulkaisut eivät ole asianmukaisesti saatavilla.